text:
Triðja august í 2012 kavaði Pál Joensen í asurbláa 50 metra hylin í London Aquatics Centre. Tað var eitt stutt lop fyri unga suðringin, men eitt stórt stig framá fyri føroyska ítróttarheimin, um ein umskrivar heldur tugdu – men hóskandi – rúmdarmáliskuna.
Fyri hvønn metur, evnaríki svimjarin megnaði at fylgja Sun Yang og Oussama Mellouli, breyt hann petti fyri petti av myndliga múrinum, sum segði, at hetta ikki átti at lata seg gera. 500 metrar og smáar fimm minuttir seinni rakti hann sín egna múr.
- Tað kendist heilt ræðuligt, segði Pál hálvt ár seinni um løtuna, tá finaluplássið og høvuðsmálið glapp. Olympisku leikirnir í enska høvuðsstaðnum spældu ikki av, sum vónað varð frammanundan, og hetta setti síni spor hjá unga vágbinginum, sum mátti berja seg úr einum djúpum aldudali. Eftir stendur kortini, at Pál, saman við rógvaranum Katrini Olsen, er einasti føroyingurin, sum hevur tikið lut í størstu ítróttarstevnuni í heiminum, og soleiðis slóðað fyri yngri svimjarum við stórum dreymum.
Nú, fýra ár seinni, stendur hann aftur á skamlinum til reiðar at kava í olympiska hylin, hesa ferð í brasilska stórbýnum, Rio De Janeiro. Tað er ikki bert navnið, sum er broytt. Pál Vitalis Joensen er eldri, hann kennist eldri – klókari – og tykist hava lært av undanfarnu leikunum og royndunum, hann hevur gjørt sær seinastu árini. Pál ætlar sær ikki at endurtaka mistøkini frá London.
- Eg skal njóta at vera við, sigur nú 25 ára gamli langteinasvimjarin, sum situr á hotelkamari sínum hinumegin Atlantshavið, haðani hann sær oman á heimsgitnu Copacabanastrondina. Ilt er at meta um, tá ljóðbylgjurnar skulu ferðast ígjøgnum svikaligt netsamband og veikar telduhátalarar, og livandi myndirnar bert rigga í nakrar fáar minuttir, men vágbingurin tykist róligur og hugsavnaður. Hann sigur tað ikki, men undirskilt er kanska, at leikirnir í London fóru framvið so brádliga, at hann ikki veruliga fekk sansað teir. Hesa ferð veit Pál betur, hvussu stórir leikirnir eru, og hvat teir hava við sær.
- Seinast væntaði eg, at tað fór at vera sum eitt HM á langbana, men tað er so øgiliga nógv størri, og tað var ein feilur at hugsa soleiðis, sigur hann.
- Tað er øgiliga nógv trýst á, ikki bara frá mær sjálvum, men tað er eitt heilt annað umhvørvi, sum man kemur í. Hetta er nakað heilt serligt, og tað havi eg havt í huga og við í mínum mentalu fyrireikingum.
Hevur funnið javnvágina
Fyri fýra árum síðani fóru Pál og venjarin, Jón Bjarnason, til OL í London við vónum um finalupláss og heiðursmerki. Málið var ikki ógrundað. Ungi svimjarin hevði í fleiri ár verið í støðugari menning, og bert eitt ár frammanundan svam hann seg til fjórða plássið á 1500 metrum til HM í Shanghai við tíðini 14.46.33, sum framvegis er norðurlendskt met. Eitt ár seinni gekk kortini als ikki eftir vild, og tað sigur ikki lítið, at Pál svam meir enn 30 sekund seinni enn í Shanghai. Ilt er at siga, hvør orsøkin til laka úrslitið var, men tað er eingin loyna, at vágbingurin var undir stórum trýsti. Hann hevði hugsað javnt og samt um 1500-meturin, og bæði hann og venjarin vóru ov fjálturstungnir.
- So skjótt eg føldi, at okkurt var galið, skramblaði alt saman, segði Pál við Dimmalætting í januar 2013. Hann legði somuleiðis dent á, at hann noyddist at arbeiða við sinnisligu støðuni og slappa meir av til stóru kappingarnar, tí ekkin forðaði honum at avrika sítt besta. Fýra ár seinni tykist royndi svimjarin at vera komin nøkur tøk víðari.
- Tað er framvegis torført hjá mær at vera ”laid-back,” serliga tá týdningarmiklar kappingar eru á skránni, men eg eri batnaður sera nógv, sigur vágbingurin.
Hann nevnir EM í Berlin í 2014 sum dømi um júst hetta. Ta ferðina kom Pál illa frá byrjan, og varð kolldømdur í 5km Open Water svimjingini. Síðani var um reppið, at hann ikki vann seg í finaluna á 1500 metrum. Tá kundi saktans gingið heilt galið, men svimjarin vendi gongdini og umframt silvurheiðursmerki á yndisteininum, vann hann eisini silvur á 800 metrum.
- Eg fekk vent tí, tíbetur, og tað gav sjálvsálit og váttaði fyri mær, at úrslitið gerst betri, um eg eri róligur og sinniligur, greiðir Pál frá og heldur fram.
- Hetta hevur verið gjøgnumgangandi, og tað, sum eg skuldi arbeiða við síðan síðstu leikirnar. Hann fortelur, at hann ger sær ómak at vera í góðum lag í tí dagliga.
- Tað er ein góður máti at vera avslappaður, og tað tekur broddin av spenninginum. Ítróttur er ongan hátt avbyrgdur frá lívinum annars, og meðan Pál í svimjihylinum av øllum alvi hevur arbeitt við smálutunum, sum kunnu skava avgerandi sekund av tíðunum, er eisini nógv hent uttan fyri svimjihøllina. Pál hevur búð í Danmark seinastu fýra árini, har hann lesur á Copenhagen Business School. Seinasta summar varð hann giftur við Malan Vitalis Joensen, og tey hava til fulnar lagað seg til danska samfelagið og mentanina. Hetta gevur eina ávísa ró undan leikunum í Rio.
- Seinast visti eg, at broytingar fóru at koma, sigur Pál afturlítandi.
Hann skuldi flyta til Danmarkar, finna røttu útbúgvingina og finna seg til rættis í nýggjum svimjifelag við nýggjum liðfeløgum.
- Hesa ferð er eingin stór broyting í lívinum á veg í so máta. Tá OL er yvirstaðið, so verður tað bara tað, og lívið heldur fram. Tað er ein lætti. Tað er ikki trýst á mær á sama hátt, tí ongar stórar avgerðir skulu takast aftaná, greiður hann frá.
Hoyrir til á liðnum – hesaferð
Pál og donsku liðfelagarnir hava verið í Rio síðan 26. juli, og vandu fyrstu vikuna í einum hyli skamt frá hotellinum. Um mánaðarskiftið fluttu svimjararnir inn í sokallaða olympiska býin, og fyrireikingarnar til kappingina eru nú í allarseinasta skeiðnum. Flestu svimjararnir hava, síðani teir komu til Brasil, stigvíst minkað um venjingarmongdina, meðan Pál við vilja hevur hildið mongdina hægri. Hann venur annaðhvørt tvær ferðir og eina ferð um dagin, og soleiðis ganga dagarnir í danska svimjihópinum, nú kappingin av álvara nærkast.
Í samrøðu við Berlingske fyri kortum greiddi vágbingurin frá, hvussu hann undan OL í London fór úr svimjihøllini í Vági á venjingarlegu í Colorado og Arizona við danska svimjilandsliðnum. Hetta var fyrstu ferð, Pál var partur av einum yrkisliði, og brádliga hevði hann atgongd til alskyns ítróttarvísindaliga serfrøði og kundi læra av sínum royndu liðfeløgum. Tað var ikki bara gott, og føroyski svimjarin sigur, at tað eisini kendist ørkymlandi at vera tikin burtur úr lítla ”økosysteminum,” ið hann og Jón høvdu bygt upp árini frammanundan.
- Tað var ein broyting, sum ikki var fyri tað besta akkurát tá, og sum eg ikki megnaði at handfara til fulnar, sigur Pál.
Internetsambandið hetta kvøldið er framvegis vánaligt, og fleiri steðgir eru í samrøðuni. Pál er kortini tolin. Bíðar, til hol aftur er ígjøgnum, og heldur so fram. Harumframt skal hann helst ikki leggja seg ov tíðliga, tí svimjararnir skulu venja seg við tíðarmunin.
- Tað kennist natúrligari nú enn fyri fýra árum síðani. Nú havi eg eisini skilt betur ímillum, hvat er gott og minni gott av tí, sum liðfelagarnir gera. Eg taki ikki longur fyri givið, at alt, sum tey gera, er rætt, bert tí tey eru øgiliga roynd og góð, sigur hann og greiður frá, at hann nú kennir seg at hoyra til á liðnum, sum hóast alt er rættuliga altjóðakent (enskir, avstralskir og íslendskir venjarar eru partur av hópinum). Hann leggur afturat, at hann á ongan hátt kennir seg uttanfyri, hóast ”eg havi mína føroysku hettu á til hvørja venjing.”
Gróthørð kapping um finalupláss
Okkurt bendir á, at leitanin eftir rættu kappingarsinnalagnum hevur givið úrslit. Hóast hetta er ógjørligt at spáa um, hvussu fer at spæla av fríggjadagin 12. august, tá innleiðandi riðlarnir eru á skránni á Olympic Aquatics Stadium í býarpartinum Barra Da Tijuca, vestarliga í Rio. Skjótt er kortini at staðfesta, at kappingin um finaluplássini verður gróthørð, og tilmeldingartíðirnar lúgva heldur ikki. 20 svimjarar eru tilmeldaðir við tíðum undir 15 minuttum. Pál er nummar 18 á listanum, og eingin ivi er um, hvat vágbingurin savnar seg um.
- Tá eg svimji innleiðandi, verður ikki spart upp á nakrar kreftir. Tað er á ongan hátt ein avgreiðsluspurningur at koma í finaluna, og fleiri hava tað uppá sama máta. So tað verða nógvir, sum fara at svimja øgiliga skjótt, ger Pál greitt.
Um langteinasvimjarin hevur nakrar vónir um heiðursmerki hesaferð, verður tað í øllum førum ikki sagt hart. Hetta er óivað við vilja, og hugsast kann, at tvær skilligar høvuðsorsøkir eru til tess. Pál ynskir ikki at leggja óneyðugt trýst á sínar herðar við at tosa vónirnar upp, og helst passar tað honum væl at flúgva undir radaranum. Onnur orsøkin er, at hann hesa ferð rætt og slætt ikki telist millum allarsterkastu svimjararnar í feltinum. Rókur í Jákupsstovu, formaður í Svimjisambandi Føroya, skrivar á svimjing.com, at ”hann (Pál) má svimja upp til sítt allarbesta fyri at náa finaluna í Rio,” og tað merkir, at hann skal náa tíðir, sum hann bert hevur svomið eini seks ferðir áður.
Umframt sterka luttakaralistan, kann tíðin á degnum, tá svimjast skal, ávirka úrslitið og trýsta tíðirnar niður. Innleiðandi riðlarnir eru nevniliga á skránni tíðliga seinnapart, í staðin fyri um morgunin, sum annars er rættuliga vanligt. Pál greiður frá, at svomið verður sum oftast skjótari seinnapart, og tekur OL í Beijing í 2008 sum dømi. Innleiðandi varð tá svomið um kvøldið, og áttandi maðurin í finaluna ta ferðina svam 14.49.53. So langt niður væntar Pál kortini ikki at skula á hesum sinni, men spáar eina líknandi avleiðing.
- Av tí at feltið er so sterkt, eri eg noyddur bert at savna meg um at koma í finaluna, og tað er málið hjá mær. Um tað so eydnast, kann eg taka tað harfrá aftaná, sigur Pál, sum ikki fyrigyklar sær nakað.
OL og hvat so?
Í áðurnevndu samrøðuni við Berlingske vil journalisturin vera við, at OL í Rio verður ein av seinastu stóru kappingunum hjá Páli, og at svimjarin hevur ætlanir um at gevast eftir heimsmeistarastevnuna í desember. Vágbingurin hevur aftaná noktað fyri hesum, og segði í Sosialinum, at meir var lagt í orðini, enn gott var. Hvussu verður og ikki er óvist, men sigast kann við rættuliga stórari vissu, at hetta verða seinastu Olympisku leikirnir hjá Páli, sum í langteinatíðarrokning nærkast pensiónsaldri.
Fara hesir leikirnir at definera títt eftirmæli sum ítróttarfólk?
Longu tíðliga í samrøðuni hevur Pál gjørt vart við, at tað er ikki alt, hann hevur hug at tosa um hetta kvøldið, og hann drálar. Ikki tí hann óttast, at eitt vánaligt úrslit kann dálka eftirmæli hansara. Heldur er tað tí, hann ikki vil órógva neyðugu og viðkvomu kappingarjavnvágina.
- Eg vil ikki leggja ov stóran dent á hetta, og um eg verði mettur út frá hesum... Teir tankarnir kunnu vera eitt sindur farligir. Tí royni eg at hugsa í núinum, sigur Pál, og staðfestir, at tá hann um eina viku loypur í bláa hylin, skulu teir 1500 metrarnir svimjast í høvdinum eins væl og í vatninum.
FAKTA
Tilmeldingartíðirnar
Hóast tilmeldingartíðirnar ikki kunnu siga við vissu, hvussu skjótt svimjast skal fyri at náa í finaluna, kunnu tær geva eina ábending. Her eru átta tær bestu samanbornar við hana hjá Páli Vitalis Joensen.
1. 14.34.04 - Gregorio Paltrinieri, Italia
2. 14.39.54 - Mack Horton, Avstralia
3. 14.41.20 - Connor Jeager, USA
4. 14.46.48 - Gabriele Detti, Italia
5. 14.48.60 - Jack McLoughlin, Avstralia
6. 14.49.19 - Jordan Wilimovski, USA
7. 14.50.33 - Mykhailo Romanchuk, Ukraina
8. 14.51.08 - Ryan Cochrane, Avstralia
18. 14.58.52 - Pál Joensen, Danmark
Favorittarnir
Sun Yang: Kinverjin eigur heimsmetið á 1500 metra teininum við tíðini 14.31.02, sum hann setti undir OL í London fyri fýra árum síðani. Seint í 2014 kom fram, at Sun Yang fyrr sama ár var tikin fyri doping og hevði sitið revsingina uppá tríggjar mánaðir. Í ár hevur 24 ára gamli kinverjin stríðst við ein skaða í fótinum, men sær nú út til at vera væl fyri, hóast tilmeldingartíðin ikki er hin allarbesta.
Gregorio Paltrinieri: Bert 21 ára gamli italiumaðurin er núverandi heimsmeistari á 1500 metra teininum. Tað gjørdist hann í Kazan í fjør, tá Sun Yang tók seg úr finaluni vegna pínu í bringuni. Hetta var ta ferðina, tá Pál Vitalis Joensen kundi og burdi havt fingið tøka finaluplássið, eftirsum hann hevði níggjundu bestu tíðina. Paltrinieri er tilmeldaður OL í Rio við bestu tíð, 14.34.04, og verður óivað í fremra endanum.
Mack Horton: Mack Horton eigur næstbestu tilmeldingartíðina til 1500 metra teinin. Bert 20 ára gamli avstraliumaðurin var heppin og slapp undan við smáum snuddum, tá hann koyrdi útav við sínum Land Rover fyri gott tveimum mánaðum síðani. Ungi svimjarin er nýggja vónin hjá Avstralia, sum hevur drúgva siðvenju á 1500 metra teininum, og vann bronsuheiðursmerki til HM í Kazan.
Pál í Rio
Pál tekur bert lut á 1500 metra teininum. Innleiðandi riðlarnir skulu svimjast fríggjadagin 12. august frá kl. 16.40 føroyska tíð. Um tað eydnast Páli at svimja seg í finaluna, skal hann aftur í hylin dagin eftir, leygardagin 13. august. Finalan byrjar kl. 21.11 lokala tíð, og tað merkir, at her í Føroyum er hon ikki á skránni fyrrenn sunnunáttina kl. 01.11.
Um Pál
Pál Vitalis Joensen er 25 ára gamal yrkissvimjari, ættaður úr Vági. Foreldrini eita Kaj Joensen og Thurid Kjærbo, og hann hevur tveir beiggjar, sum eita Elmar og Eyðbjørn Joensen. Pál býr í Keypmannahavn saman við konuni, Maluni Vitalis Joensen, og lesur Erhversøkonomi og projektledelse á Copenhagen Business School. Millum bestu svimjiúrslitini hjá Páli kunnu nevnast fjórða plássið í 1500 metra frí til HM í Shanghai í 2011, og tey bæði silvurheiðursmerkini í 800- og 1500 metra frí til EM í Berlin í 2014.
Bestu tíðirnar hjá Páli í 1500 metrum frí
14.46.33 Shanghai, 2011
14.50.59 Berlin, 2014
14.56.66 Shanghai, 2011
14.56.90 Budapest, 2010
14.57.76 Barcelona 2013
14.58.52 Kazan 2015


c: text/html

text:
Seinasta sperrumodulið til nýggja partin av stórhøllini á Hálsi, sjálvur skjøldurin, kemur eftir ætlan upp í hesi vikuni, um veðrið verður til vildar. Sjálvt reisigildið verður eftir ætlan seinnapartin fríggjadagin 24. mars, upplýsir Tórshavnar kommuna á heimasíðu síni.
Arbeiðið hevur annars gingið væl. Tað er Sp/f Búsetur, ið stendur fyri bygningsarbeiðstøkuni, P/F Maria Poulsen fyri HVS-arbeiðstøkuni og Sp/f Install fyri el-arbeiðstøkuni. P/F J&K Petersen hevur staðið fyri jørðarbeiðstøkuni og parkeringsøkinum við Hallarheyg.
Høvuðsráðgevi er Sp/f HMP Consult við Sp/f PB-Consult og Viggo Akraberg Hansen sum undirráðgevum. Ætlandi skal høllin verða liðug tíðliga komandi vetur.

robotstxt: allowed

filter: keep


text:
Orð og lag: Martin Joensen
Meðan hann bíðar á sandinum
føðist ein máni og løtan er bleik.
Skipini syvja á vágni og droyma
um Grønland og Svalbard og fisk.
Klokkan er fjúrtan minuttir í tólv,
– nær man hon fara at koma?
Tekur ein stein upp og blakar á sjógv,
– hví man hon vera so sein?
Tøgnin bert brotin av goyggjandi hundum
og bilum, ið murra framvið.
Á eini flaggstong ein sovandi likka
og smábørnini fara inn.
Himinin rodnar og sundið er gylt,
– nær man hon fara at koma?
Ringt er at bíða, tó lotið er milt,
– hví man hon vera so sein?
Heim eftir gøtuni hómast ein skuggi,
– hann kennir og tendrar eitt smíl.
Fara so niðan í dansin,
harmonikan spælir ein sorgblíðan vals.
Heima á Heygum fer fólkið í song,
– aftur ein dagur í morgin.
Kettan í kurvini droymir um fong,
– úti er náttin á veg.


text:
Aftur í ár skipaði Vencil saman við Býarbókasavninum, Háskúlanum, Steinprenti og Gamla bókahandli fyri poetiskari rundferð í Havn ólavsøkudag. Her eru nakrar myndir frá tiltakinum.
Anna Malan Jógvansdóttir lesur upp nýggjar yrkingar í Steinprenti.
Marjun Syderbø Kjelnæs lesur á Býarbókasavninum upp úr nýggjum teksti, skrivaður sama dag.
Kim Simonsen lesur úr savni sínum Hvat hjálpir einum menniskja at vakna ein morgun hesumegin hetta áratúsundið á Fløtuni á Háskúlanum.
Lív Maria Róadóttir Jæger lesur úr savni sínum Hvít sól á Fløtuni á Háskúlanum.
Vónbjørt Vang, virkandi leiðari á Býarbókasavninum, takkar fyri og ynskir øllum eina góða ólavsøku. Hon las eisini nakrar av sínum yrkingum, sum hava staðið í Varðanum.
Arnbjørn Ólavsson Dalsgarð lesur upp eina av søgum sínum um Albert í Bojsensgarði.
Carl Jóhan Jensen lesur upp á Býarbókasavninum úr nýggjari skaldsøgu, sum er á veg.
Sissal Kampmann lesur úr savni sínum Sunnudagsland í Bojsensgarði.
Vencil takkar øllum, sum vóru við, ikki minst Róa Dam Dalsgarð, sum tók myndirnar. Vit síggjast aftur á næstu ólavsøku!
AÓD


text:
Ert tú 13 og enn ikki fylt/ur 19 kanst tú tekna teg til Ung í Føroyum. Tað er líkamikið hvar í landinum tú býrt, øll sleppa við. Vit gista saman, … les meira →
Tit kunnu teknað tykkum til stevnuna við einhvørjum at sýna fram, antin á palli ella á framsýning. Tit, sum velja at taka av hesum møguleikanum, hava fyrimun at sleppa á stevnuna … les meira →
Ung í Føroyum er ein listastevna fyri ung í Føroyum millum 13 og 19 ár. Ung í Føroyum er framførslur, verkstovur og góður felagsskapur millum skapandi ung í Føroyum. Her … les meira →


text:
Heri Simonsen 01.01.2018 (01:15)
VIDEO: Vakurt á Argjahamri tá árið var skotið inn
Fáir býlingar í Suðurstreymoy ger so nógv burturúr nýggjárshaldinum, sum býlingingarnir á Argjahamri og undir Kongavarða.
Í ár var einki undantak, og kyndlagongan var hesaferð størri enn nakrantíð.
Útsýnið er tað allarbesta frá parkeringsplássinum við skúlan á Argjahamri, tá ein skal síggja nýggja árið verða skotið inn, og við góðum veðri gjørdist upplivingin framúr.
TRÝST á PÍLIN á MYNDINI, og síggj hvussu tað sá út á Argjahamri millum klokkan 23.57 31. desember í 2017 og klokkan 00.03 1. januar í 2018.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað er ein heilt óvanligur kuldi, ið herjar á í USA í løtuni. Tíðindi hava borist um heimleys í stórum vanda, órógvaðari ferðslu, stongdum skúlum og frystum hávum, ið skola á land.
Í statinum North Carolina finst nógv mýrilendi. Her halda m.a. aligatorar til. Hóast kuldin hevur verið ógvusligast longur norðanfyri í landinum, so hevur hann eisini herja á í suðurstatunum, sum North Carolina og Florida.
Í mýrilendinum í North Carolina er vatnið byrja at frysta. Og tað sum er áhugavert er, at fleiri av aligatorunum, ið halda til í vatninum, hava stungið ovasta partin av kjaftinum ígjøgnum vatnið, beint áðrenn tað frystir, og sita sostatt fastir í ísinum. Tað upplýsa fleiri útlenskir miðlar
Hetta er ein snilda, so aligatorarnir kunnu halda seg á lívi. Við evsta partinum av kjaftinum uppiyvir ísinum fáa teir nevniliga andað. Aligatorar eru djór við køldum blóði, og kunnu stýra sínum kropshita eftir umstøðunum. Í kalda vatninum lækkar kropshitin, og stoffskiftið hjá aligatorunum minkar eisini. Hetta er teirra máti at leggjast í dvala. Teir kunnu sostatt hanga fastir í ísinum í nakrar dagar - allarhelst, til ísurin byrjar at bráðna aftur.
Sambært djóraansarunum í mýrilendinum, vita aligatorarnir instinktivt nær teir skulu koyra kjaftin uppum vatnskorpuna, so teir náa tað beint áðrenn vatnið frystir.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Erotiskar bókmentir
Erotiskar bókmentir. Opinskáraðar lýsingar av ástarlívi, t.e. kynsligum sambandi millum einstaklingar, antin av sama ella av mótsettum kyni. Skilmarkingin av hugtakinum er ógreið; øðrumegin eru ástarbókmentir av ymsum slag, hinumegin eru pornografiskar bókmentir; tað veldst um ytri umstøður, hvat metist sum e.b. í hvørjum føri: siðalag, átrúnað, hugburðin hjá myndugleikum, siðvenjur í samfelagnum; og harumframt ta bókmentahevd, sum bygt verður á. E.b. hava fornar røtur; tær hava helst verið týðandi táttur í forngrikskum bókmentum; ein orsøk til tað kann hava verið, at tær vóru ikki í andstøðu til grikskan átrúnað, tvørturímóti var ymiskt, sum stuðlaði upp undir tær, sbr. dionýsosardyrkan. Lítið er varðveitt í óbundnum máli, men hin vegin í bundnum máli. Grikskar bókmentir høvdu stóra ávirkan á tær rómversku. Yrkingar eftir summi romversk skald í 1. øld f.Kr. kunnu teljast millum e.b., t.d. yrkingar eftir Catullus og Ovidius, men serliga Ars Amoris eftir hin seinna. Hesin skaldskapur hevði drúgva ávirkan á evropeiskan miðaldarskaldskap.
E.b. stóðu í miklum blóma í endurreisnini: skaldini leitaðu sær evni í eldri skaldskapi: í romverskum bókmentum, skemtisøgum og ymsum ferðaskaldskapi. Stór søgusøvn komu fram í 14. øld: Decamerone (1353) eftir italska skaldið Giovanni Boccaccio (1313-1375), og eitt sindur seinni Canterbury Tales (skrivað frá 1380’unum til seinast í 1390’unum) eftir enska skaldið Geoffrey Chaucer (um 1343-1400). Í Onglandi stóðu e.b. í blóma í seinna parti av 17. øld og fyrra parti av 18.; men vegna harðnandi mótstøðu frá kirkjuni flutti miðstøð teirra seg til Fraklands, og har eiga tær fastan sess fram í hesa øldina. Navnfrom fronsk skald, sum hava skrivað e.b., eru t.d. Denis Diderot (1713-1784), Pierre Choderlos de Laclos (1741-1803), ið skrivaði Les Liaisons dangereuses (1782, gjørd til film 1959, 1988 og 1989) og Marquis de Sade (1740-1814), sum sadisman eitur eftir. Masokisman er hinvegin yngri og hevur navn av eysturríkaranum Leopold von Sacher-Masoch (1836-1895), sum skrivaði Venus im Pelz (1870) og sum Lou Reed (f. 1942) sipar til í sanginum Venus in Furs (1967). Í sjálvsævisøguformi eru endurminningarnar hjá Giacomo Casanova (1725-1798), sum ikki vórðu givnar út í fullari longd fyrr enn í 1960.
Í 19. øld fordømdi borgaraligt siðalag, serliga í germansku londunum, e.b.; hinvegin trivust tær framvegis sum eitt slag av undirgrundarbókmentum, vórðu prentaðar í loynd ella uttanlands. Í 20. øld vinda e.b. upp á seg. Millum undangongumenn í Bretlandi eru D.H.Lawrence (1885-1930) (Sons and Lovers 1913, Lady Chatterley's Lover 1928), men verk hansara vóru leingi bannað í heimlandinum. Eftir seinna stríð hava e.b. vunnið fram víða um lond, lógarbann móti teimum eru eisini linkað nógvastaðni. Nevndir kunnu verðu høvundar sum Henry Miller (1891-1980), Vladimir Nabokov (1899-1977), Norman Mailer (f. 1923) í Amerika; í Norðurlondum Agnar Mykle (1915-1994) og Chr. Kampmann (1939-1988). Nógvir yngri føroyskir høvundar ganga nú eisini nógv longri hesum viðvíkjandi, enn vanligt hevur verið. Nevnast kunnu Høgni av Heiði (f.1962) Tað heita summarið (1987), savnið Ein varligur dráttur í tara og aðrar stuttsøgur (1996) og Jóanes Nielsen (f.1953) Glansbílætasamlararnir (2005). Gongdin tey seinastu áratíggjuni hevur yvirhøvur verið, at alskyns tabu viðvíkjandi lýsingum av kynslívi eru upployst, og tískil er minkandi orsøk til at skilja e.b. frá øðrum fagurbókmentum.
Keldur[rætta | rætta wikitekst]
- Kate Millet: Sexual Politics, 1969.


text:
Hækka støðið, harra Løgtingsformaður!
Retorikkurin, ella kjakið á okkara nú lágtvirda løgtingi, eigur at vera átalaður, og tað líka lágt og ófantaligt sum teir sjálvir hava lagt støðið.
Tað sum skuldi verða ein simpul og ússalig lógarbroyting, so at verulig fólk kunna búgva saman, og hava somu løgfrøðiligu rættindi sum onnur, bleiv til eitt vamlisligt og ærumeiðandi túnatos, á tí lægsta stigi gjørligt.
Tá løgtingsfólk, ið skula ganga undan at vera fólksins fyrimynd og verjar, eru farin at eyknevna ein minniluta sum ónattúrligur, ónormal ella sum nakað, ið ikki kann góðtakast á sama støði sum mann ikki góðtekur pedofilar, er støðið blivið so grunt og nalvapilkandi at bæði løgtingsformaðurin og løgmaður áttu at tikið ta einastu røttu avgerðina, og koyra alt til hús.
Tá mann ikki kann lýsa við einari erligari øl í miðlunum, men samstundis kann sverta ein minniluta til uppá tað grovasta, vísur tað at okkurt er lallandi galið við raðfestingini hjá tí lóggevandi valdinum. Og um sama lóggevandi forsamling av regulerum mogghøvdum púra greitt melda út, at mann hevur ikki í sinni at geva einum minniluta somu løgfrøðiligu rættindi sum tann breiði meirilutin, hevur løgtingið ikki bara spælt fallit, men eisini víst í verki, at mann hevur misfata sína uppgávu sum lóggevandi vald.
Eitt fólkaræði útinnur sítt vald OG tekur atlit til minnilutarnir í sama fólkaræði. Tað, sum áðurnevndu mogghøvd hava misfata sum fólkaræði, eitur í veruleikanum fleirtalsræði. Til tey forvitnu eitur tað á enskum ochlocracy.
Allar tær reyðu lampurnar, ið benda á eitt fleirtalsræði, ikki bara lýsa, men tær blinka. Summar av perunum eru langtsíðani brostnar.
Meðan løgtingsmenn púra óhindraðir úttala seg um, hvat teir meta er náttúrligt og rætt, eru uppaftur aðrir, sum ikki so frægt taka orðið og grundgeva fyri sínum orsøkum at vilja eksludera ein lutfalsliga stóran minniluta løgfrøðiliga. Í báðum førum skuldi løgtingsformaðurin av sínum eintingum tikið málið av skránni, bæði tí at grundgevingarnar vóru ósakligar og grunnar, og fyri ein stóran part manglandi – men eisini tí hann hevur eina ábyrgd at halda og viðlíkahalda eitt ávíst støði á okkara nú vanvirda løgtingi.
Bæði Løggi og hatta hálvtóma úr Fuglafirði skula nú liva við, restin av teirra lívum, at meðan teir høvdu møguleikan at gera nakað fyri at bara halda støðið á løgtinginum, so lótu teir støðið lækka nakað so grunt, at tað er vamlisligt. Tað fer at taka ættarlið at byggja bara kjakstøðið upp til nakað nøkulunda hampuligt aftur. Har ganga børn og halda, tað er í lagi at kalla samkynd fyri ónattúrlig og ónormal. Hvat fanin líkist tað?
Heldur lækkanin av støðinum á, skula vit venja okkum við sovornar greinar í miðlunum sum hesa, tí at okkurt foreldur hevur fingið tað inn í høvdið, at sexualitetur er bara nakað mann velur, og tað kann opinbart eisini fráveljast. Og enntá bukast úr einum smábarni. Tað siga tey á løgtinginum, útvarpinum, sjónvarpinum og bløðunum. Tað má verða okkurt um tað tá, ha?
Hvar er vanligur fólkasiður blivin av í hesum sambandinum? Sjálvt Tobbi klárar at lata vera við at banna í miðlunum, sjálvt um tað er líka so vanligt hjá honum at banna, sum tað er hjá skotum at skoyta fuck og fucking inn í hvønn einasta setning. Um hesi mogghøvdini høvdu eina nøkulunda hampuliga uppdragilsi, so høvdu teir ikki brúkt sovornar vendingar um nakran – og so slett ikki alment og yvirhøvur ikki á løgtingi. Meginparturin av mogghøvdunum ditta sær at klæða seg í klædning og føra seg fram sum hampafólk, tá teir í veruleikanum áttu at gingið í selabuksum, einum skitnum keppi og tugt skrá sum ein annar redneck í suðurstatunum.
NB! Hesin bloggur er skrivaður við somu vantandi virðing fyri fólkið generelt og manglandi fólkasiði, ið verður vístur og brúktur á løgtinginum, í miðlum og í kringvarpinum. Eg gangi bara út frá, at tað heldur ikki verður átalað í mínum føri. Eg eri hvørki fólkavaldur ella nøkur fyrimynd fyri almenninginum, so egentliga havi eg onki at liva upp til, í mun til tey fólkavaldu mogghøvdini.
Velur tú at átala mítt orðalag, krevji eg at fáa eina góða grundgeving fyri, hví tú góðtekur tað sama hjá teimum fólkavaldu samstundis. Annars velji eg sjálvsagt, at gera tað sama sum ein annar bólkur á tingið: at ikki grundgeva sakliga.
Merki: Eyðbjørn Einarsson Jespersen, fólkaræði, kjakstøði, løgmaður, løgtingið, retorikkur


text:
Lestrartíð: 4 ár
Umsóknarfreist: Læruplássið ásetir freistina
Útbúgvingarstovnur: Glasir í Marknagili,Tekniski Skúlin í Klaksvík
Útbúgvingarstaður: Tórshavn,Klaksvík
Lærupláss: Hesi hava læruplássgóðkenning
Sum maskinsmiður arbeiðir tú við stýringartøkniligum skipanum og maskinum. Í útbúgvingini lærir tú at byggja upp, forrita, finna brek og at umvæla einfaldar stýritøkniligar skipanir. Tú lærir at velja røtt amboð og rætt dátugrundarlag í sambandi við framleiðsluuppgávur.
Eisini lærir tú um framleiðslutilgongdir og at røkta og seta saman høvuðspartarnar av einum motori, at gera smáar konstruksjónir av plátu, røri og stálprofilum og einfaldar røktaruppgávur av t.d. rørskipanum, pumpum og ventilum.
Maskinsmiðjulærlingar læra at arbeiða við m.a. handamboðum, skrúvustikkarbeiði, læra um framleiðslutilgongdir og at nýta stór maskinamboð, m.a. bonkborimaskinu, dreyibonk, fresara og skeriamboð.
Tú lærir at sveisa stálkonstruksjónir, gera konstruksjónir av plátu, røri og stálprofilum, einfaldar viðlíkahaldsuppgávur av t.d. rørskipanum, pumpum og ventilum umframt at seta upp motor- og maskinlutir.
Tú lærir at velja røtt amboð og rætta dátugrundarlagið í sambandi við framleiðsluuppgávur.
Frálæran fevnir eisini um elektriskar stýringar við oljutrýsti og trýstluft, forritan og framleiðslu við teldustýrdum (cnc) maskinum o.a.
Sum vællærugrein kann næmingurin í lærutíðini eisini velja „dugnaskapsroynd í motorpassing“ sum endar við próvtøku og heimilar yvirmannastøðu, t.e. „offiserstatus“ d.d. upp til 749 KW (umleið 1020 HK).
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin endar við sveinaroynd.
Fráfaringarroynd fólkaskúlans.
Eftir útbúgvingina kanst tú arbeiða sum góðkendur maskinsmiður.
Tú kanst eisini fara undir framhaldsútbúgving sum t.d.:
● maskinmeistari
● framleiðslutøkningur
● viðkomandi akademiútbúgving
● viðkomandi professiónsbachelorútbúgving
● verkfrøðingur (krevur upptøkuskeið).
Glasir, Smiðjugerð – www.glasir.fo
Tekniski Skúlin í Klaksvík – www.tsk.fo
Yrkisdepilin – www.yrkisdepilin.fo


text:
Uber og Careem seta kvinnur í starv í Saudi Arabia
Hýruvognsfyritøkurnar, Uber og Careem, byrja nú at seta kvinnur í starv
Aligatorar lata seg frysta fastan í ísinum
Ógvusligi kuldin, ið herjar á í USA, ávirkar ikki bara menniskju, býir og ferðslu, men eisini djóralívið
YouTube slítur vinnusamstarv við Logan Paul
Video-bloggarin, Logan Paul, legði tann 31. desember eitt sjónband út, av einum manni, ið hevði framt sjálvmorð
Kundi Oprah Winfrey verið amerikanskt forsetavalevni í 2020?
Nógvar gitingar ganga í løtuni um, at kendi sjónvarpsverturin, Oprah Winfrey, stillar upp til forsetaval í USA í 2020


text:
Víkingur
Heitið víkingur verður brúkt um norrønar ferðamenn í Víkingaøld, um mentanina hjá hesum norðbúgvum, um tíðarskeiðið, um sjálvar ferðirnar og um fólk, ið búgva í víkum. Víkingar voru týdningarmiklir leikarar í evropeiskari søgu.
Víkingur er eisini navnið á fótbóltsfelag í Eysturoy, sum er ein samanlegging av Gøtu Ítróttarfelag og Leirvíkar Ítróttarfelag.
Orðauppruni[rætta | rætta wikitekst]
Upprunin av orðinum víkingur er ikki greiður. Flestu serfrøðingar eru tó samdir um at tað kemur av orðinum vík. Summir serfrøðingar halda at orðið upprunaliga hevur merkt virksemi í víkum. Seinni verður orðið samheiti við sjóferð. Ein víkingur er so einhvør ið fæst við slíkt virksemi ella býr í einari vík.
Í íslendingasøgum merkir at fara í víking tað sama sum at fara á sjóferð. Ein víkingur er ein sjómaður ella hermaður, ið er við á ferðini.
Í handritum úr miðøld, sum ikki eru skrivað av norðbúgvum, merkir víkingur sjórænari. Víkingar vóru kendir fyri síni álop á kleystur og kirkjur í víkingaøld, so tað er ikki løgið, um orðini víkingur og sjórænari av hesum eru vorðin samheiti.
Orðið er varðveitt í nútíðarføroyskum sum heiti fyri fólk, ið búgva í víkum. Dømi eru klaksvíkingur, hoyvíkingur og húsavíkingur. Orðið var eisini nýtt á henda hátt í víkingaøld av norðbúgvum sjálvum.
Víkingaøld[rætta | rætta wikitekst]
Víkingaøld er heiti fyri eitt ávíst tíðarskeið í evropeiskari søgu frá um leið 750 til um leið 1050. Tíðarskeiðið byrjar við teimum fyrstu kendu álopunum í Bretlandi og endar við trúðarskiftinum frá Ásatrúnni til Kristindóm, tá Miðøld tekur við.
Stórur fólkavøkstur var í Norðurlondum hesa tíðina. Norðurlendsku kongsríkini Noreg, Danmark og Svøríki vórðu til. Mong fólk fóru um hav á ránsferðum, handilsferðum og at búseta seg í bygdum og óbygdum londum. Sambært Føroyingasøgu savnaði Haraldur Hárfagri Noreg í eitt ríki við tí úrsliti at stór mannfjøld flýggjaði vestur um hav.
Upp á tríggjar øldir megnaðu norðbúgvar, sum áðrenn víkingaøld ikki høvdu gjørt nógv um seg, at leggja Ongland undir seg, at koma til Grønlands og Ameriku og at leggja lunnarnar undir Russiska Ríkið.
Sí eisini[rætta | rætta wikitekst]
- Ásatrúgv
- Víkingaskip
- Víkingaøld í Føroyum
- Víkingur (ítróttarfelagið)


text:
Seinnapartin mánadagin var varaforsetin í UEFA, Karl Erik Nilsson, á gátt á Ráðhúsinum í Havn, har hann var á fundi við Anniku Olsen, borgarstjóra, skrivar Torshavn.fo.
Sambært heimasíðuni hjá kommununi var Karl Erik Nilsson er á stuttari kunningarvitjan í Føroyum. Á ferðini hevur hann millum annað hugt at útbyggingini á Tórsvølli, sum Tórshavnar kommuna hevur verið við til at fíggjað. Karl Erik Nilsson er svii, er fyrrverandi altjóða dómari og er eisini formaður í HatTrick-nevndini hjá UEFA, ið lutvíst fíggjar leikvøllir í limalondunum.
Norðurlond hava við Karl Eriki Nilsson góða umboðan á evstu rókum í UEFA, og vitjan varaforsetans í Føroyum er liður í arbeiðinum at fáa innlit í grannalondini og umstøðurnar hjá fótbóltinum á okkara leiðum.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Í samband við fund í leiðslubólkinum í norðurlendsku verkætlanini "Lokal medvirkning for å stanse tap av biologisk mangfold" í Runavík í døgunum 4. – 6. mai , skipaðu Nes og Runavíkar kommunur fyri móttøku fyri luttakarunum í gamla próvstagarðinum á Nesi og rundferð við Toftavatn.
Nes- og Runavíkar kommunur luttaka í hesi norðurlendsku verkætlan saman við 12 kommununum úr hinum norðanlondunum.
Verkætlanin byrjaði í 2007 og gongur fram til 2010 og Agenda 21 stovan umsitur verkætlanina í Føroyum.
Luttakandi kommunurnar hava allar verkætlanir í gongd í mun til varðveitslu av tí lívfrøðiliga margfeldinum á staðnum og verða hesar verkætlanir ætlandi lidnar í 2010, tá tikið verður samanum.
Nes- og Runavíkar kommunur luttaka í verkætlanini við arbeiðnum at varðveita serstøku náttúruna við Toftavatn.


text:
Ingi Samuelsen
12.01.2018 - 13:18
Tíðindi > Samfelag & Politikkur > Arbeiðsmarknaður
Tað eru ikki allir limirnir, sum landsins størsta fakfelag, Starvsmannafelagið, sendir í verkfall mánadagin.
Í fráboðanini, sum Súni Selfoss, formaður, handaði Kristinu Háfoss á middegi verður greitt nærri frá, hvørji tey starvsfólk, sum arbeiða undir landinum, fara í verkfall.
24 tíma samhugaverkfallið er galdandi fyri hesar stovnar:
- Almannamálaráðið (bert aðalráðið sjálvt)
- Almannaverkið
- Dugni
- Fíggjarmálaráðið (bert aðalráðið sjálvt)
- Fiskimálaráðið
- Heilsu- og Innlendismálaráðið
- Heilsufrøðiliga Starvsstova – bert eftirlitisfólkini
- Løgmansskrivstovan (bert aðalráðið sjálvt)
- Føroya Løgting
- Mentamálaráðið (bert aðalráðið sjálvt)
- Samferðslumálaráðið (bert aðalráðið sjálvt)
- Skúlin á Trøðni
- Strandferðslan – bert siglandi fólkið
- Uttanríkis- og Vinnumálaráðið (bert aðalráðið sjálvt)
Verkfallið er galdandi frá klokkan 7 mánamorgunin til týsmorgunin klokkan 7.
Eisini Kommunala Arbeiðsgevarafelagið, KAF, hevur fingið líknandi fráboðan, og henda fráboðan er galdandi fyri allar limir Starvsmannafelagsins, sum hava sáttmála við KAF.
Talan er um áleið 700 starvsfólk, sum fara í verkfall mánadagin, upplýsir Súni Selfoss.
(broytt kl. 16.03)


text:
Agnar Frederiksen
11.01.2018 - 15:37
Ítróttur > Ítróttur > Hondbóltur
Kl.18.30 í kvøld er oddabrak í fremstu kvinnudeildini, tá nummar eitt er á vitjan hjá nummar tvey. VÍF hevur framvegis ikki tapt í ár, men í kvøld er ein trupul uppgáva fyri framman, tá vestmannakvinnur skulu til Havnar at spæla ímóti greipuvinnaranum.
Undan dystinum er VÍF á odda við 25 stigum fyri 13 dystir. Kyndil er eitt stig aftanfyri, men hevur eisini leikt ein dyst fleiri. Liðið ið kann bjóða av í stríðnum um finaluplássini er VB. Vágskvinnur hava 20 stig fyri 15 dystir.
Í oktober í fjør vann VÍF 26-21 á Kyndli í Vestmanna. Tað eru júst tríggir mánaðir síðani hendan dystin, og nú hava liðini tveir innahýsis dystir sínámillum komandi fýra dagarnar. Kyndil og VÍF bresta saman í kvøld og sunnudagin, og báðir dystirnir verða leiktir í Høllini á Hálsi. Sostatt kann talan verða um sera avgerandi dagar í oddastríðnum.


text:
Ari av Rana
09.01.2018 - 22:53
Mentan > List > Filmslist
Christian Bale, sum hevði leiklutin sum Batman í Batman Begins, The Dark Knight og The Dark Knight Rises, klárar ikki at hyggja eftir síðsta filminum longur.
Orsøkin er syrgiligi tilburðurin í 2012, tá James Eagan Holmes tók seg inn í ein biograf í Aurora, Colorado í USA, og byrjaði at skjóta eftir gestunum, sum vóru komnir at hyggja eftir The Dark Knight Rises.
James Eagan Holmes, sum tað sigst kallaði seg sjálvan “The Joker”, drap 12 og særdi 70 fólk í biografinum.
Síðani vanlukkuna hevur Christian Bale ikki klára at hugt eftir filminum. Sjálvur hevði hann ynskt at sæð filmin aftur, men fyri Bale hanga filmurin og syrgiliga vanlukkan óloysiliga saman.
- Tíverri havi eg ikki klára at hugt eftir filminum síðani vanlukkuna í Aurora. Eg havi ikki klára at hugt eftir honum uttan at hugsa um tað. Eg hevði elska at kunna sæð filmin aftur ein dag uttan at hugsa um vanlukkuna, sigur Christian Bale við Happy Sad Confused.
Síðani seinasta filmin við Christian Bale í høvuðsleiklutinum sum Batman, hevur Ben Affleck spælt Batman.


text:
Mánadagin og týsdagin í næstu viku skipar Føroya Pedagogfelag fyri temadegi í Norðurlandahúsinum við gitna danska professaranum Stig Broström.
Tað er fyri at nøkta stóra áhugan hjá limunum í Pedagogfelagnum, at tað verða tveir temadagar – skráin er hin sama báðar dagarnar.
Evnið er dagstovnanámsfrøði undir yvirskriftini “Leikur, læring, didaktikkur og dannilsi”, og júst innan hetta evni verður Stig Broström mettur at vera ein hin størsti námsfrøðiligi kapasiteturin.
Hann er professori á Institut for uddannelse og Pædagogik (DPU) á Aarhus Universiteti. Har er hann leiðari fyri granskingini innan barndóm, læring og didaktikk (undirvísingarlæru), og hevur verið eitt av oddafólkunum at byggja upp útbúgvingina í dagstovnatilboðs- og innskúlingardidaktikki.
Á skránni á temadegnum verður millum annað góðska í námsfrøðini, praktiskar løtumyndir, um at læra gjøgnum spæl, um hugtakið didaktikk og námsfrøðilig grundhugtøk sum umsorgan, uppaling, undirvísing, læring og dannilsi – siðmenning.


text:
Sum bert 25 ára gamal tók hann við sum formaður í Vinnuframagrunninum, eftir at grunnurin hevði verið fyri ávísum atfinningum. Átta eru liðin síðani tá, og umframt at rudda upp, hevur Regin Weihe Dalsgaard eisini verið ein av høvuðsleikarunum í arbeiðinum við at fáa sett á stovn eitt granskingarsetur. - Ein spennandi, men samstundis hørð tíð, men nú eg skal leggja frá mær, eri eg nøgdur við tað, sum er komið burturúr hesi árini, sigur Regin W. Dalsgaard.
- Her heldur tað fjórða beinið til, eftir at vit upprunaliga byrjaðu við DNA, evnafrøði og biotøkni, sigur Regin W. Dalsgaard og peikar rundanum seg inni í stóra rúminum, har renniband, kondisúkkla og onnur útgerð, sum skal til, tá ein skal granska í mannlívvirkisfrøði, sum tað so fínt eitur, tá vit tosa um fysiologi, heldur til.
Vit eru stødd á granskingarsetrinum iNOVA á Hoyvíksvegi 51. Nógv kenna bygningin, sum tað stað, har tann fyrsta sølubúðin hjá Rúsdrekkasøluni læt upp, men bygningurin var í 2009 í somikið ringum standi - millum annað varð staðfestur soppur - at Rúsdrekkasølan valdi at finna sær onnur hølir. Vinnuframagrunninum átti eisini bygningin, tá Rúsan var har, so eftir at akvavitt- og ølfløskurnar tóku til rýmingar, spretti hugskotið um at fara í holt við eina størri umvæling, so eitt granskingarsetur kundi lata upp. Fýra ár seinni - í mai 2013 - var klárt at flyta inn. Stóri bygningurin varð umvældur fyri 13 milliónir krónur og fyrsta floks granskingarútgerð fyri knappar sjey milliónir, varð sett inn.
Lesið meira í blaðnum


text:
Tað var í einum sunnudagsskúla í Grafton í statinum West Virginia, at Ann Reeves Jarvis í 1876 endaði eina bøn við orðunum: “Eg vóni og biði um, at onkur einaferð fer at stovna ein mammudag til at heiðra hana fyri ta makaleysu tænastu, hon gevur mannaættini í øllum lívsins viðurskiftum. Hon hevur tað uppiborið.”
Eitt av børnunum í sunnudagsskúlanum var 12 ára gamla dóttur hennara Anna Jarvis, sum hoyrdi bønina og legði sær hana í geyma. Seinni fór Anna Jarvis í skúla, fekk eina útbúgving og stóð seg væl í vaksna lívinum, har hon eitt nú arbeiddi í einum banka, bleiv nevndarlimur í einum lívstryggingarfelag og partaeigari í eini hýrivognsfyritøku.
Hetta var ikki so vanligt fyri eina kvinnu í 19. øld, men í øllum tí, hon gjørdi, fekk hon dyggan stuðul frá mammu síni, ið var errin um øll framstigini, sum dótturin gjørdi í lívinum.
Tá pápi hennara doyði í 1902, heitti Anna Jarvis á mammu sína um at flyta til Philadelphia og koma at búgva hjá sær. Tá so Ann Reeves Jarvis í 1904 fekk hjartatrupulleikar, valdi hon at eftirlíka ynskinum hjá dóttrini og flutti til Philadelphia at búgva. Anna Jarvis var um mammu sína, til hon doyði 9. mai í 1905, 72 ára gomul.
Anna Jarvis hevði ongantíð gloymt tað, sum mamman hevði sagt í bønini fyri nógvum árum síðani, og 10. mai í 1908, trý ár eftir at mamman var deyð, skipaði hon fyri eini minningargudstænastu til heiðurs fyri mammu síni og øllum øðrum mammum.
Stríddist móti marknaðarkreftunum
Í árunum, sum komu, brúkti Anna Jarvis sína orku til at fáa myndugleikarnar at gera “Mother’s Day” til ein almennan frídag. Hon skrivaði til handilseigarar, kirkjuligar samkomur og politikarar bæði í statinum og í Washington D.C. fyri at gera dreymin hjá mammuni til veruleika. Og stríðið gav úrslit. So líðandi varð Mammudagurin tikin upp í fleiri øðrum statum, eins væl og í Kanada, Meksiko, Kina og Japan, og í 1914 rakk hon endiliga málinum, tá amerikanski forsetin Woodrow Wilson lýsti Mammudagin at vera ein frídag um alt landið.
So líðandi bleiv Mammudagurin eisini eitt handilsligt fyribrigdi. Anna Jarvis stríddist ímóti handilsligu áhugamálunum, sum hóttu við at køva upprunaliga boðskapin við degnum. Frá byrjan av hevði hon brúkt ein hvítan nelik sum frámerki fyri dagin, og hon helt lítið um, at handilsvinnan fór at gera serlig kort og selja góðgæti og blómutyssir í sambandi við Mammudagin:
“Eitt prentað kort merkir einki, uttan tað, at tú er ov latur til at seta teg niður og skriva til kvinnuna, sum hevur gjørt meira fyri teg enn nakar annar í verðini. Og góðgæti! Tú kanst taka bomm við til mammu tína og so eta tað mesta sjálvur. Ein penur tanki!”
Men móti sterku handilsligu áhugamálunum kundi Anna Jarvis ikki vinna, og við tíðini bleiv Mammudagurin alsamt meira kommersialiseraður. Hon brúkti ikki bara nógva orku til stríðið, men eisini nógvar pengar. Meðan onnur vunnu pengar burtur úr Mammudegnum, minkaði alsamt burtur av hjá Onnu Jarvis, og hon noyddist at flyta inn hjá systrini, til hon í 1944 flutti á ellisheim.
Anna Jarvis doyði 24. november í 1948, 84 ára gomul, og varð jarðað undir liðini á mammu síni. Hon varð ongantíð gift og fekk eingi børn.
Brúka milliardir
Men Mammudagurin livdi víðari og livir enn í dag, meir enn 100 ár eftir, at Woodrow Wilson gav honum eitt pláss í amerikanska kalendaranum, og hevur nú spjatt seg til allan knøttin.
Í USA er Mammudagurin í dag ein av best umtóktu døgum til at fara á matstovu at eta. Hjá handlum, sum selja gimsteinar og prýðislutir, er hetta ein av týdningarmestu døgunum fyri umsetningin, og kanningar vísa, at amerikanarar brúka umleið 2,6 milliardir dollarar til blómur, 1,5 milliard til forkelandi gávur so sum wellness og spa, og 68 milliónir dollarar til kort.
Og hóast summi eru samd við Onnu Jarvis, at dagurin ikki verður brúktur til tað, hann upprunaliga átti at verið, halda onnur uppá, at um Mammudagurin ikki hevði yvirlivað, hevði tað ikki verið fyri handilsvinnuni, sum hevur sett hann á breddan mestsum heilt frá byrjan.
Í flestu londum, eisini í Føroyum, verður Mammudagurin hildin annan sunnudag í mai – í ár verður hann so 8. mai – men í Svøríki og Fraklandi er hann síðsta sunnudag í mai. Í fleiri eysturevropeiskum londum verður Mammudagurin hildin 8. mars, sama dag sum altjóða kvinnudagin, men í Noregi verður hann hildin longu annan sunnudag í februar.


text:
Fyriskipararnir av Okkara Voxbotn boða í dag frá, at kendi danski rokkbólkurin Nephew verður eitt av høvuðsnøvnunum í Vágsbotni 30. juni komandi ár.
Nephew hevur áður spælt í Føroyum, men tá hevur tað verið í Gøtu á G!. Hesaferð gongur leiðin til Havnar.
Nephew telist millum kendastu bólkarnar í Danmark seinnu árini,. Bólkurin hevur selt yvir hálva millión fløgur, vunnið 9 Danis Music Award-heiðurslønir, 13 Gaffa-heiðurslønir og 5 P3-Guld heiðurslønir síðani teir sligið ígjøgnum í 2004.
Nephew hevur ikki verið á palli síðan á Smukfest í Skanderborg í 2014. Men nú hava limirnir so boðað frá, at bólkurin fer á pall aftur, har teir fara at spæla í Boxini í Herning og í Royal Arena í Keypmannahavn í oktober næsta ár. Og longu nú, eitt ár frammanundan, eru báðar konsertirnar útseldar.
- Vit kunnu ikki lata vera. Nephew er sum ein familja. Eftir at hava roynt ymiskt annað, sakna vit nú at spæla og hava tað stuttligt saman við familjuni aftur, sigur Simon Kvamm, forsangari í Nephew sambært fyriskiparunum av Voxbotni.
Forsølan til Voxbotn 2018 byrjar í leygardagin kl. 16.00 í Power í SMS og á ebillett.fo


text:
Triðja dagin á rað varð eldur settur á bilar og knallertir í Keypmannahavn. Hetta er sama gongd, sum hevur verið í Svøríki, har eldáseting er farin fram gjøgnum alt summarið.
Enn veit eingin veruliga, hvør stendur aftanfyri, ella um nakar samanhangur er við tað, sum hendir í Svøríki. Ein tanki er, at tað eru ung fólk, sum fáa íblástur til kriminalitet, tá ið aðrar líknandi hendingar fara fram.
Ætlanin er tí at seta fleiri fólk á gøturnar um kvøldarnar frá sokallaða SSP-samstarvinum, sum er millum sosialar myndugleikar, skúla og politi.
Í nátt var eldur settur fyrst á ein bil og síðan tríggjar knallertir á Nørrebro við Blågårdsplads. Sunnunáttina varð eldur settur í fleiri enn tíggju bilar við Christianshavn, og mánanáttina vóru líknandi hendingar.
- Vit vita ikki, um nakar samanhangur er millum hendingar, men vit kunnu heldur ikki útiloka tað, sigur Henrik Stormer frá Københavns Politi.
Restirnar av knallertum á Blågårds Plads. (Mynd: Sabrina Bojsen Møller / DR Nyheder)


text:
21.7.08
Cotton Club
Eins og vóru vit í búkinum á einum hvali, hanga tokbrúgvar yvir gøtum og húsum í Harlem. Undir einari brúgv er spælistaðurin Cotton Club, sum er kendur úr fleiri filmum, eitt nú eftir Francis Ford Coppola, ið lýsa forboðstíðina the prohibition. Spælistaðurin lat upp í 1920 og fekk trý ár seinni navnið Cotton Club. Her spældu og sungu fremstu svørtu nøvnini – oftast tey somu sum í Apollo – men bara hvít sluppu inn her. Í framførslum á palli vóru svørt lýst sum villir mannaátarar, komnir beint úr frumskógini. Í dag verður roynt at geva Cotton Club eitt meira virðiligt andlit, verður sagt á einum skelti við dyrnar.
at 3:46 PM
Labels: ferðafrásøgn


text:
Hósdagin 3. desember er Altjóða brekdagur, tá skipar Ráðið fyri Brekað og Meginfelag teirra, ið bera brek í Føroyum fyri ókeypis hátíðarhaldi í Skálanum í Norðurlandahúsinum.
Altjóða brekdagur varð ásettur av Sameindu tjóðum í 1992 og hevur verið hátíðarhildin í Føroyum síðani tá. Endamálið við degnum er at varpa ljós á avbjóðingar, sum fólk, ið bera brek, hava í gerandisdegnum, so samfelagið alsamt gerst meira inkluderandi og harvið eitt samfelag fyri øll, har mørk verða brotin og dyr latnar upp.
Hvørt ár verður nýggj yvirskrift sett fyri dagin, sum í ár er “Inklusjón hevur týdning” við undirheitinum “Atgongd og myndugleiki til fólk við øllum førleikum”.
Tiltakið er ókeypis og byrjar kl. 12, tá ið Dugni borðreiðir við kaffi, køkum og frukt í forhøllini.
Kl. 13 bjóðar Barbara á Tjaldrafløtti, forkvinna í Ráðnum fyri Brekað, vælkomin. Síðani fer Eyðgunn Samuelsen, landsstýriskvinna í almannamálum, at seta dagin.
Fyrstu løtuna verður evnið likamlig atkoma við "Barcelona sum undangongubýur". Tóra við Keldu, forkvinna í MBF vísir á, at tá bæði íbúgvar og gestir eru ymiskir, er neyðugt, at býir taka í álvara atkomu, ið fevnir ymisleika.
Við hesum í huga fara vit inn í nærumhvørvið við evninum "Atkoma til ferðavinnu í Føroyum". Theresa T. Kreutzmann, stjóri í Visit Tórshavn, fer at tosa um kanning, ið varð gjørd um atkomu í høvuðsstaðnum.
Síðani er steðgur. Dugni borðreiðir aftur við ókeypis kaffi, køkum og frukt í forhøllini.
Eftir steðgin fara vit til atkomu í samskifti. Aimi Justinussen, foreldur, fer við evninum "Autisma og samskifti" at tosa um eina app, sum ger samskifti við tey, ið ikki hava talumál bæði lættari og greiðari.
Frá appini fara vit á føroyska pallin, har fyritøkan Beak seinastu tíðina hevur ment ClearComm, sum er ein talgild dagsskrá og samskiftisamboð til tey, ið hava autismu. Fyri hesa verkætlan var ClearComm ársins vinnari í Creative Business Cup Føroyar 2015. Levi á Torkilsheyggi tosar um "Myndasamskifti við fólk við autismu" og vísir, hvussu hetta virkar.
Áðrenn Barbara á Tjaldrafløtti tekur saman um dagin, verður evnið "Onki er óført". Bjarni Poulsen og Fanny Petersen, foreldur, siga sína lívsjáttandi søgu um familjulívið við barnið, ið ber brek.
Í ár fer Døgg Nónsgjógv at syngja og spæla, og teknmálstulkar eru við til fundin.
Barbara á Tjaldrafløtti, forkvinna í Ráðnum fyri brekað
Tóra við Keldu, forkvinna í MBF – Meginfelag teirra, ið bera brek í Føroyum


text:
- Nýt eitt anitivirusforrit, sum verður dagført sjálvvirkandi og altíð er virkið
- Trygdardagføringar til telduna skulu altíð setast í verk
- Nýt ein persónligan firewall á telduni
- Far ikki inn á leinki og lat ikki viðfestar fílur upp, sum tú fært umvegis teldupost, um tú ikki veitst, hvør sendarin er
- Kanna tínar kontur javnan. Set teg í samband við tín peningastovn beinanvegin, um okkurt ikki er rætt
- Um tú hevur illgruna til møguligan virus á telduni eigur tú at bíða við at brúka Netbankan til trupulleikin er loystur
- Ver altíð sera varin við at lata persónligar upplýsingar umvegis netið, t.d. í telduposti ella umvegis heimasíður. Tryggja tær altíð, at teldupostbústaðurin hjá móttakaranum er rættur, áðrenn tú sendir
- Tak bert niður forrit frá netinum, sum eru frá álítandi keldum og heimasíðum
- Trygg loyniorð eru týdningarmiklasta verndin av tínum persónligu upplýsingum. Minst til at halda tey loynilig og at nýta loyniorð, ið eru torfør at gita. Nýt tí ikki føðingardag ella tílíkt sum loyniorð


text:
Orð: Petur Jacob Sigvardsen
Lag (2007): Knút Olsen
Viðmerking: Yrktur á gomlu trettandu 2007.
1. Við arvasynd eg gitin var,
sum trælabarn meg móðir bar,
og lokað var mær himins grind,
tí hagar inn ei sleppur synd.
Tó Gud ei barnið vraka vil,
– og ríki hans tí hoyrir til.
2. Tí legði hann oss nýggjan veg,
hann læt í Kristi doypa meg.
O, náðigáva dýrabar!
ta stund eg endurføddur var.
Tá rætti Krist mær frælsisbræv,
tað, hann á krossi okkum gav.
3. Sum lambið, ið bar heimsins synd,
hann læt upp aftur himnagrind,
og lyfti sítt hann gav mær tá:
Eg hvønn dag tær skal vera hjá!
Tá sonarrætt hann veitti mær,
sum Guds barn arvarætt hjá sær.
4. Tann ognarrætt eg skilji ei,
hans kærleiks ríku frelsuleið.
Eg veit, tað alt av náði er,
– ein gáva, sum av øllum ber.
Tú, Halgi Andi, ver mær hjá,
at eg í trúgv tað ognast má!


text:
Segði skemtandi við elstu dóttur mína ein. eg havi fingið ókeypis umborð á flogfari, er ein pinkalítil pakki. har tað yvirhøvur letur seg.Tað er ókeypis at leggja lesarabrøv á lesarin.fo. 1. Tað er ein hópur av fólki í Føroyum,. og letur okkum harafturat vita at hann er løgtingsformaður.
Nr. 2/2001 Fartelefon - taks.fo16-19 Listaframsýning á Norðoyastevnu: Fríggjadagin 3. juni letur upp ein serlig listaframsýning í hølunum hjá Klaksvíkar Handverksmeistarafelag.Nólsoy letur seg í veitsluskr. Tey vaksnu renna ein longri tein frá Træbrúnni og niðjan. verður hummarasúpan serverað ókeypis fyri bátsmanningum og.1,25 krónur eyka pr. litur fyri at koyra og ferðast ókeypis 2014 gjørdi. Vár í Klaksvík Mekonomen gevst og letur 28 handlar aftur í. ein góður handil.
Skriva hevur: Hermann Oskarsson. Spotskliga verður sagt um okkum búskaparfrøðingar, at vit trúgva so fast upp á býttisliga einfaldar trúarsetningar.Sunnudagin 30. apríl letur upp listaframsýning í Gamla Seglhúsinum í Klaksvík við feðgunum Tróndur. Ein politisk gøla. sum er ókeypis at vitja,.Ein Neues Trauer-lied. London, 1854. The model replicates the parachute used by French aeronaut François Letur. Jupp - Third Reich Collection (Library of.
Hetta er ein ókeypis redirect tænasta,. - Letur til at henda innstallatiónin á skriviborðinum bert líkist frá Vista við at, ongar "widgets" eru.
www.in.foTakk fyri viðmerkingina, Óli Hans. Gott at hoyra, at sendistovurnar hava verið eitt hjálpandi millumlið í tínum handilsvirksemi. Hetta er ein av kjarnunum í.Talandi um nýjar vefsíður (sjá bloggið hér fyrir neðan). Það er ástæða til þess að minnast á það að vínbúð allra landsmana, ÁTVR, er búin að.
NORÐOYASTEVNUSKRÁ 2017 - heildin.comÓkeypis tænastur;. Eik letur aftur í. Hendan seinasta dagin eru kundar vælkomnir inn á gólvið á hesum báðum deildum til ein kaffimunn við.Efst á baugi Ein athugasemd. „Gestabók“ í ramma til að hafa á trönum í veislu, ítalskt letur. Stofnaðu ókeypis vef eða blogg á WordPress.com.
Klaksvík - ein heilsubýurFÓTARØKTIN LETUR AFTUR!!! Tit sum enn hava eitt gávukort til fótarøkt, mugu bíleggja tíð NÚ beinavegin!! Nakrar heilt fáar tíðir eru eftir í juni og.ein løtt og skjót ruta runt um Akursmørk framm við. ókeypis suppu og kaffi á róðrar. Matstovan letur upp kl. 15.00.Kl. 19:00 Savnið letur aftur,. Kom ein túr á Báta- og listasavnið ídag,. Atgongumerkið kostar 30 kr og ein ókeypis drekkamuður verður í steðginum.Hetta er mótspæli hjá Atlantic Airways, nú norðurlendska flogfelagið SAS ætlar sær á føroyska marknaðin. - Vit ætla okkum ikki at standa og hyggja at.
Ein tannprotesa er ein eftirgjørdur. Letur tað seg ikki gera at varðveita nakrar av tínum. Ring á telefon 320 320 og fá eina tíð til ókeypis kanning!.Soleiðis hava liðini styrkt seg. Í annaðkvøld letur flytingargluggin í teimum flestu stóru. (Brighton & Hove Albion) Latin ókeypis Marc Wilson (AFC.Svimjihøllin letur aftur 45 min eftir omanfyri nevndu tíðir. iðan á Eggjarnar er ein framúr góður túrur,. púra ókeypis!.
Stóri-sannleikur » Leturgerðirheilsurøkt í síni heild ókeypis í Føroyum. Kommunulæknaskipanin hevur ein týdningamiklan. letur upp dagin eftir,.
Þýðing á hluta af MEDSCAPE | Sjúklingaöryggi
Listasavn Føroya - m.facebook.comUpplatingin verður samstundis karmur um ein heilan dag við stórari og góðari skrá: Kl. 10.00 Sølubúðin letur upp.Travelodge Palo Alto Silicon Valley, Palo Alto – bókaðu og við ábyrgjumst besta verðið! 175 umsagnir og 37 ljósmyndir bíða þín á Booking.com.
Norðoyastevnuskrá 2016 - Norðoya Frítíðar- og Ítróttarráð
birk: Birgir Kruse bloggar um miðlar, mentan og annað mangt
Neysting - Íverksetarahúsið Tað ber væl til
Torfi hefur unnið með þetta letur og segir. Einnig nefnir hann að hörmungaratburðirnir sem þar áttu sér stað séu ein. Þessi grein er ókeypis.Bókaðu á netinu eða hringdu í þjónustudeild Hotels.com 800 9932 ÓKEYPIS úr heimasíma Allan. Via De Loc 11, Brenzone sul. smáa letur gististaðarins.
Melda til — spyr.fo– Eg ynski at broyta hetta, og eg trúgvi veruliga, at biografurin er ein pallur, har tað letur seg gera. Við flóttafólkakreppuni er ræðslan fyri útlendingum.
Limaskapur – Føroyingafelagið í Aarhusdugni.fo is ranked 14987448 in the world (amongst the 40 million domains). A low-numbered rank means that this website gets lots of visitors.
Glasir letur dyrnar upp. Tað var sum heild eitt friðaligt leygarkvøld og ein friðalig sunnunátt. Leskiligir ókeypis brellbitar úr tara.Eigi veit ek það svo gjörla, en hitt veit ek at biflíustofnun ein gjörir gott letur. Ókeypis letur? Í alvöru? 20. apríl 2010. Times New Roman. ZZZ….Skeiðið er ókeypis,. Ein lítil partur av bønum var eitt lítið sindur vátari og ryssan hevði. Men tað letur til at bæði ryssan og fylið hava...Er tað ein søga,. sum er ókeypis. Fyri løtu síðani var ein kapping fyri pør,. Sjómannadagurin letur ballónir til børnini,.
Kaféin letur upp ein tíma áðrenn tiltøk eru í Løkshøll. Nógv ókeypis tiltøk. Skráin hjá bókasavninum og Løkshøll er sera fjølbroytt í ár.Hiddenfjord letur eisini ein ókeypis gávupakka við royktum laksi til teir fyrstu 100 gestirnar.Hetta skapar ein ótolandi ótryggleika fyri byggivinnuna tá nakrar fyritøkur fram um aðrar fáa. ókeypis mat og. PokerHassadi letur blokkstuðul til.


text:
Tryggur sigur í Runavík
1. lið28-04-2013 - Helgi Nielsen
Effodeildin, 8. umfar: NSÍ - HB 0-4 (0-2)
Okkara vunnu í dag ein tryggan 4-0 sigur á NSÍ í Runavík. Dysturin var ikki endiliga so væl spældur - til tess er vøllurin við Løkin ov vánaligur - men bæði liðini stríddust manniliga, og tí var intensitetur í mest sum allan dystin. Okkara tóktust tó hava tamarhald á tí mesta.
Dystarfrásøgnin byrjar tó ikki við sjálvum dystinum, men við tí sum hendi aftaná. Venjarin hjá NSÍ, Ábraham Løkin, legði í samrøðu við Rás 2 eftir dystin, okkara leikarar undir tilætlað at skaða Klæmint Olsen og Kristian Joensen hjá NSÍ, sum báðir noyddust av vøllinum. Tað hoyrir ongastaðni heima at siga slíkt, og venjari okkara, Oddbjørn Joensen, segði so eisini tað sum sigast skuldi aftaná.
Sjálvandi er tað óheppið fyri NSÍ at fáa tveir mans skaddar, men einki tilætlað lá aftan fyri hendingarnar. Klæmint varð skaddur, tá Jóhan skal rudda bóltin burtur í verjuni. Í tí at Jóhan smekkar til bóltin, kemur Klæmint leypandi frá síðuni, og beinið hjá Jóhan rakar Klæmint í bringuna ella búkin. Í støðuni við Kristian er tað Kristin, sum gerst púra fríur móti málinum hjá NSÍ. Hann rekur við bóltinum, men tá hann nærkast málinum støkkur bólturin nakað, og hann og Kristian bresta saman.
Aftur til dystin. Fitt at HB'arum høvdu leitað sær til Runavíkar í dag, so karmarnir til eina góða uppliving vóru til staðar. Veðrið var eisini á einari leið, fitt av sól og nakað av ælingi. Okkara byrjaðu dystin betri, men komu ikki til teir heilt stóru møguleikarnar fyrsta korterið. Í 16. minutti fáa vit fyrsta málið, tá Símun verður spældur væl og setir bóltin trygt í netið til 0-1. Eftir fyrsta málið kom NSÍ betur við í dystin, men teir vóru sjálvdan vandamiklir. 2 skot høvdu teir tó móti málinum, men Teitur tók sær væl av teimum.
Í 35. minutti er hendingin við Klæmint, sum gav ein langan steðg í spælinum. Stutt eftir hetta eru heimamennirnir í mótálopi, har ein góð sending verður løgd inn úr høgru, men lukkutíð fyri okkum røkkur eingin gulur bóltinum, sum smýgur sær framvið málinum og út til málspark. Minuttin aftaná er Kristin í góðari støðu og lobbar bóltin uppum Kristian men eisini beint uppum málið. Beint eftir hetta eru vit aftur í álopi og har er tað, Kristin og Kristian bresta saman. Hetta gav eisini ein langan steðg, men í 56. minutti av fyrra hálvleiki hava vit horna. Christian tekur tað úr høgru, og við nærmaru stong er Gunnar, sum skallar bóltin undir tvørstongina og í mál til 0-2. Beint eftir hetta bríkslaði dagsins dómari, Alex Troleis, fyri hálvleiki.
Heimaliðið royndi at leggja hart út í seinna hálvleiki, men teir komu ikki til tað heilt stóra, og okkara tóktust hava tamarhald á. Hinvegin var spælið nú nógv harðligari og nógvar ónodlur vóru at síggja frá báðum pørtum, uttan at dómarin steðgaði tí. Í 64. minutti taka Alex og Fróði eitt skjótt innkast. Alex sleppur leysur í vinstru síðu, har hann sendir eitt gott innlegg til ein púra frían Símun, sum setir bóltin trygt í netið til 0-3. Henda støðan helt sær í 10 minuttir, tá vit aftur fáa mál. Fróði stríðist væl, og brádliga eru fleir HB'arar í góðari støðu í NSÍ brotsteiginum. Endin er, at Christian skjýtur bóltin í málið til 0-4. Eftir hetta hendi ikki tað heilt stóra, annað enn at fleiri leikarar fingu nøkur býtt gul kort.
Alt í alt ein ruddiliga uppiborin sigur til okkara. Dysturin var ikki væl spældur, men aftur hesuferð sóu vit okkara menn geva ein sterkan kollektivan innsats, sum bar á mál. 3 stig til okkara, og sum hini úrslitini lagaðu seg í dag, eru vit nú 5 stig frammanfyri næstfremsta liðið. Næsti dystur er fjórðingsfinalan í kappingini um Løgmanssteypið, sum verður móti EB/Streymi í Gundadali komandi sunnudag.
KOYR Á, HB!!!
HAGTØLINI
8. umfar - Sunnudagin 28. apríl 2013 kl. 15.00 við Løkin
NSÍ - HB 0-4 (0-2)
0-1 Símun Samuelsen 16
0-2 Gunnar Haraldsen 45+
0-3 Símun Samuelsen 64
0-4 Christian R. Mouritsen 74
Liðið: Teitur Gestsson - Alex José dos Santos, Jóhan Troest Davidsen, Gunnar Haraldsen, Jógvan Rói Davidsen - Símun Samuelsen, Heini Vatnsdal, Fróði Benjaminsen (liðsk.) - Kristin R. Mouritsen (Bárður Olsen 67), Christian R. Mouritsen (Tróndur Jensen 80), Andrew av Fløtum (Bárður Heinesen 63)
Óbrúktir eykaleikarar: Hans Jørgensen og Pál Mohr Joensen
Á beinkinum: Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort: Jóhan T. Davidsen, Andrew av Fløtum, Kristin R. Mouritsen og Símun Samuelsen
Reyð Kort: ongin
Dagsins maður: Fróði Benjaminsen
Dómari: Alex Troleis
Hjálpardómarar: Thorvald J. Petersen og Jan Gardar
4. dómari: ?
Myndir: Rakul Hansen/HB.


text:
1. lið20-08-2017 - Helgi Nielsen
Effodeildin, 19. umfar: HB – 07 Vestur 3-0
Eftir at hava vunnið 3 dystir á rað móti liðum frammanfyri okkum, skuldu okkara í dag vísa, at góða gongdin eisini sæst, tá vit spæla móti aftaru liðunum.
Roknast kundi við, at vágamenn komu í Gundadal at verja eina stigið, og soleiðis gjørdist eisini. Teir vóru tó ikki heilt vandaleysir og komu fram til møguleikar. Tað var eftir ein slíkan hálvan møguleika til gestirnar, at vit fingu hol á. Í 4. minutti hava vit horna í vinstru síðu. Tað sendir Adrian væl innfyri, har okkurt órógvar málverjan, so hann ikki fær tamarhald á, og bólturin endar hjá einum leysum Bartal, sum smekkar hann í kassan til 1-0.
Minuttin aftaná er tað Stankov sum verður sendur avstað við einum fríleypara, men tíverri kom einki burturúr. Vit fingu fleiri møguleikar tíðliga í dystinum m.a. tá dagsins maður Daniel Johansen sendi eitt gott skot móti málinum, men tað endaði við horna. Løtu seinni er tað Pingel sum roynir seg við góðum skoti, men frálíki málverjin hjá gestunum vardi til horna.
Í 19. minutti hava gestirnir innkast í okkara vinstru síðu. Tað verður tikið væl innfyri, har bólturin endar hjá einum vágamanni, sum smekkar til, men Teitur verjir væl fyri. Nakrar minuttir seinni hava vit fríspark í góðari støðu. Tað liggur til vinstra beinið hjá Daniel, sum sendir eitt frálíkt skot heilt úti við stongina, men málverjin bjargar flott. Bólturin kemur út til Øssur sum roynir at skalla í netið, men tíverri beint uppum. Vit fingu fleiri góðar møguleikar afturat, men tað bleiv bara tað eina málið í fyrra hálvleiki. Tó mundu gestirnir skor beint áðrenn hálvleik, men skotið fór beint við síðuna av.
Bara tveir minuttir fóru farnir av seinna hálvleiki, tá vit økja um leiðsluna. Daniel sendir ein góðan bólt inn í brotsteigin, og har stendur Øssur klárur og setir hann við høvdinum dygst í samankomingina til 2-0. Flott mál. Lítla løtu seinni er Pingel í akrobatiska horninum og saksar ein bólt móti málinum, men aftur verður vart væl fyri til horna. Nakrar minuttir seinni er galið í hinum endanum, tá gestirnir fáa einar 2-3 møguleikar at skjóta, men hvørja ferð kasta okkara seg fyri og blokera, so einki spyrst burturúr.
Nú gjørdist meira friðarligt eina løtu, men vit komu til onkrar góðar møguleikar afturat, har bæði Stankov og Øssur kundu økt um leiðsluna, men tíverri lukkaðist tað ikki tá. Í síðsta minuttinum av dystinum hava vit bóltin frammalaga í vinstru síðu. Innskifti Símun Samuelsen gevur sær góðar stundir og bíðar, til liðskipari okkara Jóhan Troest Davidsen kemur rennandi og leggur ein perfektan bólt í høvdið á honum, og so varð 3-0, sum eisini gjørdist endaliga úrslitið.
Samanumtikið ein ruddiliga uppiborin sigur á vágamonnum, sum tó als ikki vóru fyri ongum. Teir manglaðu kanska sín vandamiklasta áleypara í dag, men hóast tað komu teir til nakrar góðar møguleikar og kundu saktans fingið eitt mál. Stuttligt at síggja okkara halda á og stríðast fyri sigrinum til tað síðsta. Vit kunnu ikki annað enn vera væl nøgd við gongdina og gleða okkum til næsta dyst sum verður longu hóskvøldið í Fuglafirði.
Vónandi síggja vit nógvar áskoðarar tá eisini.
KOYR Á, HB!!!!
HAGTØLINI
Effodeildin, 19. umfar sunnudagin 20. august 2017 kl. 15.00 í Gundadali
HB – 07 Vestur 3-0 (1-0)
1-0 Bartal Wardum 4’
2-0 Øssur Dalbúð 47’
3-0 Jóhan Troest Davidsen 91'
Gult kort: Jógvan Rói Davidsen og Adrian R. Justinussen
Liðið: Teitur M. Gestsson – Ári Mohr Jónsson, Bartal Wardum, Johan Troest Davidsen (liðsk.), Jógvan Rói Davidsen, Sebastian Pingel (Símun Samuelsen 67), Adrian Justinussen (Heri H. Mohr 79), Tróndur Jensen, Daniel Johansen (Levi Hanssen 89), Aleksandar Stankov og Øssur Dalbúð
Óbrúktur eykaleikarar: Bjarti V. Mørk, Hans Jákup Annfinsson, Sveinur Lava Olsen og Aron Clementsen
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Daniel Johansen
Dómari: Dagfinn Forná
Hjálpardómarar: Andrew Christiansen og Jonleif Frederiksen
4. dómari: Jan Andersen
Myndir: Rakul Hansen


text:
Skrivað hevur: Sólveig Á Torvlaðnum
Aksel Berg, formaður í Ung fyri Miðflokkin.
Ung fyri Miðflokkin hava áður havt tiltøk sum hesi, men hesuferð var undirtøkan nógv betri enn væntað. Tey royna at hava faklig og lærurík tiltøk um evnir, sum fólk eru áhugað í og samstundis eru týdningarmikil. Aksel Berg sigur, at tað er ringt at fáa politikararnar at koma, og tí vóru allir flokkarnir ikki umboðaðir til kjakið. Hann sigur eisini, at allir flokkarnir ikki hava eina samlaða meining um hetta, og tí takkaðu nøkur nei. Tey valdu at hava eitt kjak ímillum ungmannafeløg, av tí at tey halda, at teir vaksnu politikkararnir hava meira innlit í evninum, og at tað eisini er áhugavert at hoyra móðurflokkalimir kjakast um slík evni. Móðurflokkarnir og ungmannafeløgini eru heldur ikki altíð samd um hesi evnini.
William Bærentsen, 2. s í Hoydølum.
- Eg haldi, at rúsdrekka skal út í handlarnar, bæði veikt og sterkt. Eg havi nóg nógv álit á fólkinum til at stýra sínari egnu nýstlu av rúsdrekka. Eisini haldi eg, at prísurin vildi verið betur stýrdur av eftirspurningi og úboði, heldur enn fíggjarlógini og øðrum krøvum hjá Rúsuni.
Jóhanna Lützen, 3. s í Hoydølum.
- Eg haldi ikki, at rúsdrekka skal út í handlarnar. Um allir handlarnir høvdu selt rúsdrekka, so hevði úrvalið ikki verið nakað serligt. Men eftirsum, at man hevur eitt sort stað, har tey selja nógv ymisk sløg, so fáa tey meira burturúr. Tað er so lætt at fáa fatur á rúsdrekka, hvat er munurin á, at fara í Rúsuna ella í Bónus?
Hoyrið fleiri meiningar um evnið í RøddinLive fríggjakvøldið klokkan 20!


text:
- Skalt tú síggja kópakonuna, so skalt tú út úr bilinum og heilt oman á Bakkan, annars sært tú einki, sigur bygdamaðurin turrisliga, meðan sigarettstubbin dandar upp og niður á vørrini. Eg havi preiað hann á vegnum og spurt um leiðina til kendastu standmynd í nýggjari tíð, Kópakonuna.
- Tað er sum tá mikladalsmaðurin á trettandunátt sníkt seg inn á hana og stjól húðina. Hann sá hana ikki fyrr enn hann var niðri á Helluni, sigur veðurbardi maðurin og stingur hendurnar í lumman. Hann spýtir síðulens niðan í bøin, meðan glóðin hongur í niðara munnklovanum.
Vit eru í Mikladali norðarlaga á Kalsoynni. Umframt Kópakonuna, sum mátar tveir metur og trýss, búgva seytjan konur og tólv menn í bygdini.
Eg eri komin úr Klaksvík við Sam, ið siglir um Kalsoyarfjørð til Syðradals. Havi koyrt gjøgnum tríggjar tunlar, og nú er bara eina bygdin, Trøllanes, eftir. Hana eigi eg á, tá eg fari út á Kallin. Tí nú er tað kvinnan, Kópakonan, sum so nógvar søgur ganga um í Norðuratlantshavi.
- Og satt at siga, so er tað nú einaferð so, at skalt tú síggja land, so skalt tú í bát, sigur mikladalsmaðurin, nú eg havi sett bilin frá mær við Sunnanáveg á Kappanum, tey rópa. Heimkunnigi langfaramaðurin vísir mær yvir í Norðnatún, út á Hundrað og oman á Bakkaveg við brøttu trappunum oman til Stórakneysa á Helluni. Hann gerst inntonktur og fær sær eitt nýtt rull, sleikir tunna pappírið og starir út á sjógv. - Meðan vit hava Kallin, so hava teir Konuna.
Og tó. Nú hava kalsingar fingið Kópakonuna í skapinum hjá Hans Paula Olsen.
Eftir fáum orðum hava vit longu á ovastu trappu rakt við djúpastu lind í sjómannatilveruni. Hetta snýr seg um kvinnu og mann og bundinskapin til havið. Hestmúlin á Kunoynni dagar fram úr mjørkanum og meir er ikki at siga.
Tutlandi áin rennir fram við gamla skúlanum. Í gørðunum eru hvonn og rabarba. Árstalið sæst í durastavum og ein feril av súrhoyggi strýkur í luftini, meðan svarta tubbakkið melur av ymsum ættum.
Havmoyggjar í Útnorðuri
Kópakonan er føroysk frumsøgn, sum skrivar seg inn í ríku søguhevdina um havmoyggjar kring alt Norðuratlantshav.
Við strendurnar kunnu vit skifta hesar moyggjar sundur í tríggjar bólkar: kópakonuna, sum eina tíð fer upp á land, innan hon aftur verður drigin í havið, havfrúnna, ið hevur tølandi makt á monnum, og so havsins móðir, sum heldur havsins dýrum aftur, til onkur greiðir henni hárið. Tá letur hon dýrini stíga upp úr havinum og tæna fólki á landi.
Mest sum somu søguligu amboð hava verið brúkt at veiða kóp í Útnorðuri. Í Íslandi skulu vit heilt aftur til 1875 at finna seinastu harpunina, sum varð nýtt á kópaveiðu. Í Føroyum var vanligt at sníkja seg inn á kópin og sláa hann. Hetta var oftast á einum myrkum látri, har til bar at fara innar við látrajósi til gongu ella í báti.
Nógvar sagnir vórðu spunnar úr gandakenda látrinum, helst tí at kópur varð hildin at hava menniskjansligar eginleikar. Sagnir siga frá kópum, sum einaferð um árið, tað er á gomlu jólanátt, komu upp á land og lótu seg úr haminum og vórðu røtt menniskju av báðum kynum.
Bóndin á Sunnanágarði
Søgnin úr Mikladali sigur, at bóndin á Sunnanágarði tók hamin hjá vakrastu konuni og goymdi hann, so hon ikki slapp aftur í hamin innan sólin reis úr havi. Móti sínum vilja noyddist hon heim við bóndanum og fekk sum frá leið børn við honum. Hóast árini gjørdust mong, longdist henni aftur í havið.
Ein dagin eydnast henni at fara í hamin, tí maðurin, sum var á útróðri, hevði gloymt lykilin til kistuna. Hon ruddaði, sløkti eldin og goymdi alt hvast burtur, so børnini ikki vórðu at meini.
Bóndahúsini vóru rein og nosslig, tá hon valdi at fara frá manni og børnum og kastað seg í havið til rætta fólkið, hon var av.
Maðurin syrgdi sáran, tá hann varnaðist, at konan var rýmd.
Men hon kom til hansara í dreymi og minti hann á ikki at drepa teir báðar smáu nósarnar innast á látrinum, tá hann næsta dagin fór at sláa kóp. - Hesi eru børn míni. Maðurin legði líka í. Hann var óður og drap frá hond.
Tá kom vreiðin yvir mannin, bygdina og alla oynna. So nógv úr Kalsoynni skulu sjólátast, at tey skulu kunnu taka í hondin hvør á øðrum og sláa ring um alla oynna, sum fram við sjóvarmálanum er fjøruti kilometrar.
Aðrar kópakonur
Aðrar uppskriftir av somu søgn siga, at Kópakonan var við barn, tá ið hon rýmdi, so viðurskiftini millum mann og kvinnu verða enn grefligari, tí bóndin skal drepa egin børn. Líknandi sagnir verða sagdar í Íslandi og í Hetlandsoyggjum.
Í 1953 gjørdu norðmenn filmin “Selkvinnen” og komu til Føroya at gera upptøkur í Nólsoy, Saksun og Sundalagnum, har Guðrun Haustein svam á sjónum. Í 2009 gjørdi írski Neil Jordan filmin “Ondine”, sum var um ein útróðrarmann, ið fær eina selkie, tað er kópakonu, í gørnini. Hin unga Alicja Bachleda úr Póllandi var kópakonan í nútímans írsku útróðrarsøguni.
Mest sum í spølni verður mangastaðni sagt, at teir føroyingar, ið hava stuttar fingrar, tær ella onga oyralippu, eru slektaðir frá kópi.
Millum bygd og bý
Sunnan fyri Mataránna á Syðradali møti eg Bjørn Kalsø, sum til gerandis er mentamálaráðharri við stórari skrivstovu suðuri í Havn. Í dag hevur hann lagt slipsið og er í vásaklæðum, tí hann hevur verið á fjalli. Bjørn er fegin um Kópakonuna, sum honum fall í lut at avdúka á Helluni í Mikladali fyri 1500 fólkum, meðan Kringvarpið sendi til alt landið, tann 1. august í ár.
- Livihátturin í býum fjart frá náttúruni, hevur ført við sær ein longsil eftir upplivingum burtur frá strongda býarlívinum og nærri náttúrini, sigur Bjørn og greiðir frá, at nú síggjast alt fleiri ferðandi í oynni.
- Men søgnin um Kópakonuna sigur okkum eisini, at tað ikki roynist væl at broyta onnur við at leggja bond á. Bóndin tók Kópakonuna úr sínum náttúrliga umhvørvi, við at taka hamin, hennara frælsi, og læsa hann niður í kistuna. Men eftir hetta fór alt at snúgva seg um lykilin og kistuna. Friðurin var úti, og tá ið høvi beyðst, rýmdi Kópakonan.
- Hesum tíðaranda, at flyta av bygd og í bý, fáa vit ikki steðgað við at taka frælsið at velja frá fólki, eins og bóndin á Sunnanágarði gjørdi við Kópakonuna í Mikladali. Í so máta er einki broytt. Men júst lokalar verkætlanir sum hendan við standmyndini kunnu vera við til at skapa betri fortreytir fyri meira lívi í bygdini og allari oynni. Alt gongur jú í eini ringrás, sigur Bjørn vælnøgdur við
standmyndina, sum privatfólk tóku stig til.
Kistan er í bygdini
Søgnin um Kópakonuna er eisini ein samantvinnaður partur av bygdarsøgnuni, sigur Bjørn Kalsø.
- Vit vita, at hon var matmóðir á Sunnanágarði. Kistan hjá henni er framvegis í bygdini, hon stendur í Uttarustovu, og tað sigst eisini, at handaliga hegnið og hvassa vitið hjá mikladalsfólki er arvað frá Kópakonuni. Hon er tí ikki bara søgn, men partur av samleikanum á staðnum, sum ber til at greiða frá, so vitjanin her í Kalsoynni gerst spennandi.
Eg koyri oman á nýggju ferjuleguna í Syðradali og umborð á Sam, har eg møti Oliver Joensen á grøna dekkinum. Hann er ikki bara blaðstjóri á Føroya elsta blaði, Norðlýsinum, sum fyrstu ferð kom út í 1915, men saman við Ólavi Samson og Olivur Thomsen var hann stigtakarin, tá ið tankin um nýggju standmyndina tók seg upp fyri fýra árum síðan.
Vit skulu brúka søguna
- Hugskotið kom, tí nógv skriving var fyri um leið fýra árum síðan, har víst varð á, at vit dugdu ikki nóg væl at brúka søgu og sagnir í ferðavinnuni, sigur Oliver í spartansku salongini umborð á Sam og skeinkir ein sterkan kaffimunn.
Tað var á fundi í Føroya Sjómannadegi, at bólturin varð kastaður upp. Ólavur, við tilknýti til Mikladal, og systkinabarnið Olivur, hálvur mikladalsmaður, og Oliver sjálvur, loftaðu bóltinum.
- Tað fyrsta var at seta okkum inn í søgnina, tosa við mikladalsfólk og at gera eina neyva ætlan, ið skuldi bera á mál. Vit fingu stuðul frá kommununi, gjørdu eina kostnaðarætlan og ein innbjóðandi bókling, sigur Oliver og steðgar við stórsta ivamálið, havið og brimið.
Skal ikki fara í havið aftur
- Flestu stuðlar spurdu ivasamir, um Kópakonan fór at standa móti ógvisliga briminum á helluni, og um Stórikneysi fór at halda. Klæmint Østerø frá Landsverki kom til tað niðurstøðu, at vit skuldu rokna við, at standmyndin skuldi standa fyri eini trettan metra høgari 100 ára aldu, og tað metti hann ikki at fyrsta uppskotið megnaði. Verkfrøðingurin, Preben Hansen kom inn í myndina við serligari vitan um hesi viðurskifti, og Hans Pauli Olsen hevur so lagað standmyndina soleiðis til, at hon lýkur øll krøv, sum verkfrøðingurin setti, og tað er ikki lítið, sigur Oliver og setir kaffikrússið harðligari enn ætlað frá sær og skimast upp undir loft, nú Sam er farin at rulla.
Hann rættar upp á brillurnar, ið nú eru niðast á næsatippinum og lyftir fremstafingur.
- Fyri tað fyrsta stendur hon á trimum rustfríum stálsoylum, 48 mm tjúkkar, ið røkka hálvan annan metur niður í kneysan, og harafturat eru fimm tjúkkar stálflatur sveisaðar vatnrættar inni í standmyndini upp í akslahædd. Og so hevur Landsverk borað fimm fjallaboltar 3 ½ metur niður í helluna, so Kópakonan ikki fer í briminum. Hóast verkætlanin bleiv dýrari og størri enn vit mettu, hava okkara kommuna, føroyskir grunnar og vinnulívið tikið so væl undir, at vit kundu svara hvørjum sítt, nú alt er liðugt.
Vøkur og tó grim
Oliver er serstakliga fegin um standmyndina hjá Hans Paula Olsen. - Hyggið eg eftir andlitsbrái og akslum, so síggi eg eina avbæra vakra kvinnu, men eisini eina kvinnu við myndugleika, ið veit, hvørjum hon fer eftir. Men rúm er eisini fyri at undrast og spyrja, um hon kanska er á veg í dans at finna sær maka, um hon er á veg niðan at biðja bóndasonin eiðra manni og børnum, ella um hon er á veg niðan í bygdina at biðja ilt yvir mikladalsfólk og alla oynna. Eg veit ikki, men hon vil eitthvørt, tá eg síggi hana og tað er gott. Annan vegin ímyndar vakurleikin tað hugnaliga í søguni, meðan hamurin, ið vendir fitjirnar niðaneftir, og kópahøvdið, ímyndar ræðuleikan í søgnini, sum er opin at tulka.
- Men nú stendur hon so har sum ein ferðavinnumagnet, ið vit vóna at fólk í Kalsoynni fara at dugað at fáa eina vinnu burturúr, tí tað er tað, sum er endamálið við Kópakonuni á Stórakneysa.
Til ber at hoyra søgnina um Kópakonuna lisna á føroyskum, donskum, enskum og týskum her.
(Grein í Atlantic Review 4 2014)


text:
ES innflytir alt størri nøgd av fiskavørum og sjálvforsýningin av fiskavørum er minkað munandi. Í 1990’unum framleiddu ES londini 60% av fiskavørunum, sum vóru handlaði í londunum, meðan parturin nú er minkaður til bara 35%
Hetta var lagt fram á ráðstevnuni North Atlantic Seafood Forum, sum var í Lillestrøm í Noregi í seinastu viku. Tað var formaðurin í evropeiska fiskaframleiðslufelagnum AICPE, Guus Pastoor, sum legði hesi tøl fram.
Samlaða fiskavøruframleiðslan í ES er 16. mió tons. Harav 5,4 mió tons verða fiskað av ES flotanum, 9,4 mió tons verða innflutt og 1,3 mió tons verða framleidd av evropeisku alivinnuni. Av hesum verða 2 mió tons útflutt til onnur lond og 2 mió tons av hesum verður virkað til djórafóður.
Sambært AICPE er samlaða virðið á fiskavørunum 55-60 mió evrir. Í meðal brúkar evropeiski brúkarin 6,5% av teimum pengunum, sum verða brúktir til mat til fiskavørur. Serliga er tað Spania, Frankaríki og Italia, sum hava stóra nýtslu av fiskavørum.


text:
Ein stórur meiriluti av føroyingum vil staðfesta rættin, til sjálvi at avgera føroysku støðuna í ríkisfelagsskapinum.
Veljarakanning, sum Gallup hevur gjørt fyri Tjóðveldi á Fólkatingi vísir, at føroyingar vilja hava sína egnu stjórnarskipan. 57 prosent av teimum spurdu hildu tað vera týdningarmikið, at føroyingar fingu egna stýrisskipan, ímeðan einans 25 prosent ikki hildu, at tað var týdningarmikið. 89 prosent av teimum spurdu søgdu eisini, at tey heilt víst høvdu farið á val, um fólkaatkvøða var í dag, og tað ber boð um, at føroyska fólkið hevur áhuga fyri atkvøðuni.
Tað áhugaverda við kanningini er eisini, at hon vísir at 90 prosent av teimum spurdu, hildu at tað var týdningarmikið, at føroyingar staðfesta rættin, sjálvi at avgera føroysku støðuna í ríkisfelagsskapinum.
Tað er Magni Arge, ið hevur latið kanningina gera, og hann fegnast um úrslitið.
– Kanningin staðfestir púra greitt, at spurningurin um eina føroyska stjórnarskipan hevur ómetaliga stóran áhuga millum føroyingar, og at tað er rætt at hava eina fólkaatkvøðu um málið nú. At ein stórur meiriluti tekur undir við, at vit fáa okkara egnu stjórnarskipan, og níggju av tíggju veljarum ynskja at staðfesta rættin til sjálvi at avgera framtíðarstøðu Føroya, tað kann eg sum tjóðveldisumboð bara fegnast um, sigur Magni Arge í tíðindaskrivi, sum er sent miðlinum.


text:
So er Sement aftur á skránni. Í kvøld bresta 13 nýggir bólkar saman í kappingini um at gerast besti nýggi bólkur í Føroyum. Innleiðandi kappingarnar eru nú fríggjakvøldið 13. mai og leygarkvøldið 14. mai í Reinsarínum.
Hvørt kvøldið spæla tríggir bólkar seg í finaluna, og leygarkvøldið verður harumframt valdur ein bólkur, ið fær eitt "wild card" og sleppur at kappast við hini í finaluni leygarkvøldið 21. mai.
Fleiri av bólkunum, ið kláraðu seg væl í fjør høvdu meldað seg til, tá freistin var úti mikukvøldið á midnátt, eins og onnur nøvn, ið hava verið nógv at hoyrt síðsta árið, eru millum nøvnini, og tí verður uttan iva talan um tætta og góða kapping.
Dómararnir eru songkvinnan Greta Svabo Bech, tónleikasamskiparin í KvF Eyðfinn Jensen og John Áki Egholm, sum er ein av høvuðsmonnunum aftan fyri Hamferð.


text:
Floksformenninir í samgonguni verða nú boðsendir í Tinganes at viðgera eina føroyska stjórnarskipanarlóg.
Spurningurin um eina nýggja stjórnarskipan er bæði ein varði og ein snávingarsteinur hjá samgonguni millum Javnaðarflokkin, Tjóðveldi og Framsókn. Málið um einar sjálvstøðugur Føroyar er púra greitt hjá Framsókn og Tjóðveldi, meðan Javnaðarflokkurin vil varðveita ríkisfelagsskapin, sum vit kenna hann.
Tí verður neyðigt at finna eina semju, sum gongur øllum pørtum á møti. Tað merkir óivað, at rætturin hjá føroyingum at skipa egin viðurskifti verður staðfestur, og ein gongd leið fyri at loysa Føroyar úr ríkinum verður greidd. Samstundis skal stjórnarskipanin rúma teirra skipan, vit liva undir, uttan tó at binda okkum fast í hana í allar ævir.
Sambært samgonguskjalinum skal stjórnarskipanin staðfesta, at Føroya fólk hevur valdið í Føroyum. Sagt verður eisini, at ein fólkaatkvøða um eina nýggja stjórnarskipan skal haldast í Føroyum í seinasta lagi 2017.
Drúgt og umfatandi arbeiði er longu gjørt við stjórnarskipanini í fleiri umførum. Byrjað varð longu í upprunaligu fullveldissamgonguni, men tá var málið eitt annað. Nú verður hetta arbeiðið tikið uppaftur, og ætlanin er sambært Kringvarpinum, at floksformenninir skulu gera eitt uppskot saman við serkønari hjálp á Løgmansskrivastovuni. Sostatt skal eitt uppskot snikkast til, sum siglir millum tey politisku og løgfrøðiligu skerini, og tey eru ikki so fá.
Hvussu verður og ikki, so hava floksformenninir góðar vónir um, at til ber at smíða eitt uppskot til føroyska stjórnarskipan, sum er omanfyri politisku málini hjá flokkunum. Tá samanum kemur verður tað føroyska fólkið, sum tekur støðu til uppskotið.


text:
Í dag er síðsti skúladagur hjá níggjundu flokkunum ymsastaðni kring landið, og tað verður ofta hildið við at gera okkurt stuttligt ella við at vinna sínum lærarum neisur.
Á Skúlanum við Løgmannabreyt hava næmingarnir verið rættiliga uppfinnsamir. Tá ið lærararnir komu á lærarastovuna í morgun, var alt pakkað inn í silvurpappír. Og tað var veruliga ALT, ið varð pakkað inn. Leyst og fast. Stólar, borð, lampur, frukt og ... ja alt.
- Tað var so vakurt at koma til arbeiðis í morgun. Koppar, kaffimaskinan, skeiðir, gaflar ja sjálvt Bingokúlurnar vóru silvurklæddar, siga lærarnir, sum tóku hugflogið hjá næmingunum við einum smíli.
Myndirnar hevur Rói Jacobsen tikið.


text:
Vitan, list, leikur og framførsla á palli
Á undirhaldandi hátt verður ljós varpað á reformatiónina og týdningin Luther hevur fyri nútíðar samfelagið, tá hesi trína á pall:
Rasmus Ugilt Holten Nielsen – post.doc. í heimsspeki (um avlát, umberingar og einstaklingar)
Kristian Hvidtfeldt – lektor í videnskabshistorie (frá bókaprenti til SoMe)
Bertel Nygaard – lektor í søgu (um reformatiónina sum sosialt rák - reformatión vs. revoloutión)
Ham den Lange – rapperi og vinnari av MC’s Fight Night (rap um nýggjar tesur, umframt freestyle)


text:
Tað, ið her verður sagt frá, er sagt av Armgard Nielsen (fødd Egholm) í Hvalvík, sum hevur tað eftir móður síni Marjun, ið var ættað úr Sandavági. Marjun segði tað eftir Elsebu á Lofti í Sandavági. Hon var dóttur Páls á Lofti, ið var ættaður úr Norðuroyum, úr Gerðum í Klaksvík. Páll var abbi at Heina, ið doyði um 1897.
Móðir Páls at Birita. Hon bar orð fyri at vera kørg. Ein grækarismessudag kom stórur skalvur oman av Gerðalíðfjalli og niður yvir garð hennara. Hvønn grækarismessudag í 19 ár eftir tað gav hon olmussur, annaðhvørt í kjøti og øðrum matvørum ella klæðum til tey fátæku fólk, sum henda dagin komu til dyrnar, og tað vóru, sum tíðin leið, ikki fá.
Ein dagin, stutt áðrenn tjúgunda grækarismessudag síðani óhappið, kom ein drongur inn til Biritu. Hann var vanur at ganga har og var altíð glaður og ljósur í huga. Men henda dagin var hann syrgin. Spurt varð, hví hann ikki var, so sum hann var vanur, og hann greiddi so frá, at hann um náttina hevði havt ein undarligan dreym. Hann hevði droymt, at hann sum so ofta var á veg til hús Biritu. Hann kom at ganga gjøgnum fullbúnan akur. Hann hevði tikið knív sín fram fyri at skera, men tá ljóðaði ein rødd niður úr erva, sum varaði hann ímóti at skera, akur skuldi ikki skerast her, men haruppi.
Í tí sama hugdi hann upp í loft, og hann sá tá, at tað vóru á himli nítjan náttarsólir. Hann var vorðin ógvuliga bangin um henda dreym og helt, hann mundi týða okkurt ilt.
Í húsum Biritu hevði ein genta verið, sum hevði átt leysingarbarn. Henda gentan doyði árið fyri, og søgnin sigur, at hon varð jarðað uttan líkklæðir. - Náttina fyri 20. grækarismessudag eftir skalvalopið, ið áður er nevnt, kom gentan til Biritu í dreymi og segði: “So nakin sum tú í fjør læt meg fara undir mold, skal eisini tú fara hiðani í ár.”
Dagin eftir - grækarismessudag - komu fátæk fólk sum vanligt at vænta sær olmussu frá Biritu. Men tá segði hon, at nú hevði hon so ofta givið olmussur, og tey fingu hesa ferð bert eina hýsugreipu.
Um kvøldið, tá ið tey skuldu leggjast inni í húsum Biritu, tá kom á øðrum sinni skalvur niður úr Gerðalíð fjalli. Hann kom beint niður yvir báðar bóndagarðarnar, ið vóru samanbygdir, og teir vórðu báðir grivnir undir tí mold, sandi og gróti, sum skalvurin førdi við sær. Nítjan fólk, harímillum Birita, lótu lív. Líkini av teimum, ið umkomust, vórðu funnin dagin eftir; - Birita var tó ikki funnin fyrr enn einaferð fram ímóti sumri.
Mitt um náttina 14. mars, tað eru tveir dagar aftan á henda syrgiliga tilburð, kom annar bóndin, Jógvan Jákupsson, fram til Uppsala. Hann og hundur hansara høvdu grivið seg fríar. Hann bað fólkið í Uppsølum um at fara at hjálpa teimum, ið eftir vóru. Hann var sjálvur illa komin av møði, kulda og trega. Og hetta varð roynt.
Í forhoyrsprotokol Klaksvíkar vártings, apríl 1765, finst í stuttum fylgjandi um hesa stóru vanlukku:
Báðir kongsbøndurnir í Gerðum, Jákup Ziska og Jógvan Jacobsen, søgdu, at skalvurin kom um kvøldið grækarismessudag (12. mars). Bæði sethúsini, hjallar og fjós vóru gravað undir saman við teim 26 húsfólkunum.
Jákup Ziska segði frá, at hann, ið var 70 ár, saman við sonarsoni sínum stóð upp undir akslar í skalvunum. Hóast hann sjálvur stóð fastur í kavanum, fekk hann sonarsonin gjørdan leysan, so hann kundi fara til Uppsala eftir hjálp. Fimm mans úr Uppsølum og tveir úr Vági komu so til Gerða. Skjótt høvdu teir fingið hann og elsta son hansara og eina arbeiðskonu leysa. Hesi trý vóru so leidd inn í eini lítil hús har nærindis, sum gerðabøndurnir í felag høvdu bygt til at vera í, tá ið fryktandi var fyri skalvalopi. - Teir høvdu eisini henda dag tosað um at fara higar, áðrenn náttin kom, men tað var tó ikki komið til meira. - Í hesum húsum var hvørki ljós ella hiti, og dagin eftir var elsti sonurin deyður.
Enn vóru tó 22 fólk eftir at bjarga, og bjargingarmenninir hava sagt, at teir róptu niður í kavan, um nakar mundi vera livandi. Teir hoyrdu tá málið á konu til tann unga Ziska. Hon segði, at hon og fýra børn hennara livdu, men vóru byrgd inni undir húsunum, ið niður vóru dottin. So varð grivið aftur. Teir komu at enda so langt, at teir funnu, har hon var, og fingu gjørt annan armin upp til økslina leysan. Men nú var eldur komin í træverkið, og tá var eisini alt gjørt, sum gerast kundi fyri at bjarga. - Veðrið var vánaligt, og teir fryktaðu fyri fleiri skalvum.
Morgunin eftir varð tann unga konan við teim fýra børnum funnin. Øll líkini vóru nærum brend upp.
Enn vóru seytjan fólk, sum ikki vóru komin undan skalvunum. Bjargingarmenninir søgdu fyri rættinum, at teir høvdu grivið allan dagin tann 13. mars, men uttan úrslit.
Um morgunin 14. mars var tað, at kongsbóndin Jógvan Jacobsen kom til húsa. Hann hevði sum longu frammanundan sagt sjálvur grivið seg leysan við hondunum.
Vanlukkan var tann størsta, ið hend er í Føroyum av náttúruatvoldum: 19 fólk umkomust og 19 kríatúr.
Annar bóndin hevði eftir 4 kýr av 12, og hin misti allar 10 kýr og ein tarv. Skattur og leiga varð eftirgivin teimum í trý ár, hann var tilsamans 23 rkd. árliga, og teir fingu 226 rkd. fyri at kunna reisa garðarnar upp av nýggjum. Garðarnir vórðu tó nú bygdir um hundrað favnar frá teim gomlu gørðunum.
Aftan á hesar vanlukkur, onnur 12. mars 1745 og hin 1765, hevur einki skalvalop verið í Gerðalíð. Tað sigst, tað skal heldur ikki vera hent áður.
Andreas Weihe: “Søga og søgn”, 1933


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Hans Andrias Djurhuus kvøldseta
Várlig Hans A. Djurhuus kvøldseta í Vestmanna
Leygarkvøldið 26. apríl kl. 19.30 skipar Vestmanna Sangkór fyri hugvekjandi kvøldsetu í auluni í Vestmanna Skúla. Kvøldsetan ber heitið eftir einum av okkara kendastu yrkjarum, kanska tí mest fólkakæra av teimum øllum, nevnliga Hans Andrias Djurhuus.
Tað verða vár- og summarsangir, fosturlandssangir og sjómanssangir, sum Vestmanna Sangkór fer at bera fram.
Rithøvundurin Hanus Kamban fer at fortelja um Hans Andrias, um yrkjaran og um sangirnar.
Eisini fara Vestmannabørn at syngja nakrar sangir hjá Hans Andriasi.
Kórleiðari verður Kári Bæk. Tað hevur hann eisini verið í nógv ár, men hetta kvøldið verður nakað serligt, tí nú fara Kári og Marjun til Gøteborg í Svøríki at búgva og virka, so verður tað seinastu ferð á hesum sinni, at Kári Bæk fer at standa fyri kórinum.
Øll eru hjartaliga vælkomin til kvøldsetuna
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Alsamt fleiri føroyingar fáa vinarumbønir á facebook frá fólkum, sum tey ikki kennast við. Við fyrsta eygnakast sær tað út sum onkur føroyingur, sum tú bara ikki kennir. Men illgrunin eigur at melda seg, tá ið viðkomandi bert hevur heilt fáar vinir, og at annars einki er á vangamyndini.
Bara seinastu dagarnar hava tey flestu á redaktiónini á Dimmalætting fingið vinarumbønir frá ókendum fólkum, sum ikki tykjast vera til. Talan er um falskar profilar.
Spurningurin er, hvat endamálið er. Tað kann í besta føri bara vera fyri at sneyta eitt sindur, ella kanska eisini fyri luttaka dulnevnt í onkrum kjakforum ella líknandi á facebook. Men dømi eru eisini um, at viðkomandi profilar verða brúktir til at gera sær dælt.
Kent fyribrigdi
Hetta er eitt fyribrigdi, sum vit hava sæð nógv seinastu mánaðirnar. Ætlanin er ógvuliga einfalt at lumpa pening frá tær, siga fleiri serfrøðingar á netinum. Í nøkrum førum verður roynt at skapa eitt álitisforhold við at skriva saman, og tá ið so onkur óvarin hevur blottað seg, verður tað brúkt til at noyða pening frá tær. Hetta seinast hava vit einki dømi um í Føroyum, men tað er kent uttanlands.
Nøvnini á profilunum eru føroysk og í fleiri førum eru tað eisini nøvn fólkum, sum vit kennast við, men myndirnar samsvara ikki. Myndirnar eru ofta vakrar, og tær eru úr ókendum støðum, so sum á skíðferð, sunnanfyri ella líknandi.
Ráðini eru, at tú skalt ikki góðtaka vinarumbønina, ella kanst tú spyrja fyrst, hvør viðkomandi er. Dimma.fo hevur í trimum førum spurt, hvør viðkomandi er, uttan at vátta vinarumbønina, men einki svar er komið aftur.
Góð ráð
Tú skalt vera á varðhaldi, um facebook-profilurin er heldur nýggjur, við bert einum ella fáum profilmyndum. Eru bert heilt fáir vinir, er eisini grund at varðhaldi. Ofta eru føroyingar skjótir at góðtaka vinarumbønir, og tí gongur skjótt, at viðkomandi og tú hava fleiri felags vinir.
Tú kanst eisini kanna profilmyndina. Goym myndina á tínum skrivaraborði á telduni, lat upp Google, trýst á ”picture” ella ”billede” ovast í høgra horni, og legg myndina í leititeigin. Google vísir tær, hvørjum samanhangum myndin er brúkt í, og tú kanst síggja, um myndin møguliga er ein modellmynd ella verður brúkt aðrastaðni.
Veitst tú ikki, hvør hevur sent tær vinarumbøn, ber til at spyrja, hvussu tit kennast, ella hvør viðkomandi er. Er vinarumbønin følsk, kanst tú vísa henni frá tær.


text:
Tað hevur altíð hugtikið meg, tá ið fólk ganga undan og fremst. Tá ið fólk trýsta mørkini fyri tað, tey halda vera gjørligt. Tá ið vit bjóða av og toyggja okkum móti eini enn betri framtíð.
Tað er hetta at tora at standa á egnum beinum og at fylgja hjartanum. At vera forvitin og opin. At elta egnar dreymar og virða onnur.
Fyri at flyta mørk mást tú hava ein brennandi hug at skapa. Og fyri at kveikja hetta, skulu vit hava persónligt frælsi. Vit mugu skilja, at vit røkka longur í felag, tá ið hvørt einstakt menniskja hevur møguleikan at gera av sína egnu ferð gjøgnum lívið.
Bara fræls menniskju kunnu av álvara taka ábyrgd av sær og sínum. Framsókn arbeiðir fyri at gera samfelagið rúmligari og at beina burtur óneyðug forboð og forðingar, sum ein meiriluti – og viðhvørt ein minniluti – hevur loyvt sær at áseta móti øðrum.
Tí vit ynskja øll, at lív okkara er umráðandi. At tað hevur týdning. So latið okkum geva øllum henda møguleikan.
Vit fáa sjálvsálit, tá ið vit vakna og vita, at dagurin fyri framman hevur nógv at bjóða. At vit hava arbeiði ella eru lesandi. Og tá ið vit fáa at vita, at eisini okkara lutur í lívinum er umráðandi. Fólk skulu vita, at í Føroyum gerast dreymar til veruleika. Ofta við træðrum út í heim. Men grundleggjandi við einum tilknýti heim.
Vit skulu hava eitt tíðarhóskandi samfelag. Tað snýr seg um at taka leiðsluna og flyta okkum fram. Tað gevur íblástur – og tað gevur okkum vón.
Í teirri sannføring at Framsókn kann gera munin, biðja vit um undirtøku frá Føroya fólki 1. september.
Høgni Reistrup
Framsókn


text:
Í sambandi við árligu landsinnsavningina hjá Reyða Krossi seinasta mánaða, leygardagin tann 16. september, gav innsavningin tilsamans 836.000 kr.
Fleiri hundrað fólk hjálptu sjálvboðin við landsinnsavningini.
Í fjør gjørdist endaliga úrslitið av landsinnsavningini kr. 950.000. Úrslitið í ár er kr.114.000 minni enn í fjør og er ein av orsøkunum tann, at vit ikki fingu nokk av fólki at ganga við bússum í Tórshavn.
Enn einaferð kunnu vit staðfesta, at við landsinnsavningini stendur Føroya fólk saman um at stuðla hjálpararbeiðiðnum hjá Reyða Krossi, og vit takka øllum hjartaliga fyri hjálp og stuðul.
Vit takka øllum tykkum kring landið, ið samskipaðu innsavningina í tykkara øki, og vit takka tykkum, ið gingu við bússunum og tykkum, sum peningaliga og á annan hátt stuðlaðu Reyða Krossi.
Eisini takka vit føroysku peningastovnunum og tykkara starvsfólkum, umframt føroysku fyritøkunum, sum lótu pening og annan stuðul til hjálpararbeiðið hjá Reyða Krossi.
Hvat samla vit inn til
Vit samla inn til at hjálpa bæði úti í heimi og í Føroyum. 500.000 børn og vaksin flýggja í løtuni undan valdsgerðum og ágangi í Myanmar. Í Sýria eru familjur fangaðar í krígsherðjanum økjum. Í Yemen berjast børn fyri lívinum orsaka av kolera og hungri. Aðrar staðir í verðini standa fólk uttan tak yvir høvdi orsaka av ódnum. Smáar og stórar vanlukkir rópa eftir okkara hjálp hvønn dag.
Í Føroyum hjálpa vit fólki m.a. við klædnahjálpini til barnafamiljur í trongstøðu, vitjanartænastu til einlig, samarittatænastu á festivalum o.ø, fyrstuhjálparskeið og við klædnaendunýtslu, sigur Jóannes Eidesgaard, formaður í Reyða Krossi Føroya.


text:
Umsóknin frá Vestmanna Seafood sá rættiliga snøgg og fevnandi út, tá hon lendi á borðinum hjá Jákupi Mørkøre, fulltrúa í Fiskimálaráðnum, 9. januar í ár.
Virkið vildi sleppa at halda fram við sínum royndum við makreli og nevndi seks skip, sum kundu fiska av eini royndarkvotu, sum søkt varð um. Í veruleikanum var bara talan um at knýta eitt av hesum skipum at royndini. Uppsjóvarskipið Fram. Hini fimm skipini vóru meira brúkt sum pynt.
Og tað riggaði – enntá so væl, at kvota var tikin frá øðrum skipum, so kabalin kundi ganga upp.
Onnur ár hava fleiri skip selt til virkið, men hesaferð er tað bara tað eina, og tað er enntá staðfest í eini samstarvsavtalu, sum bindur skip og virki saman.
Lesið meira í blaðnum, sum er í sølubúðunum


text:
Í dag byrjaði NSO-ráðstevnan í nýggju hølunum hjá Starvsmannafelagnum. NSO er stytting fyri Nordisk Tjenestemenns Organisation og er eitt samstarv millum almenn fakfeløg í norðurlondum.
Løgmaður setti stevnuna og legði fyri við at tosa um "eina demokratiska leið" í almennari leiðslu.
- Demokratiska meginreglan eigur at verða okkara virðisgrundarlag, tá ið vit útinna leiðslu. Vit skulu eggja til kjak, har ymsar meiningar kunnu brýnast og roynast. Vit skulu taka starvsfólkini við í avgerðartilgongdina, segði Aksel Johannesen, løgmaður.
Løgmaður fanst at tí, sum verður kallað New Public Management, sum hevur merkt umsitingarnar í okkara parti av heiminum seinastu 30 árini. Heldur skal dentur leggjast á medábyrgd, segði løgmaður sambært heimasíðuni hjá Starvsmannafelagnum.
- Leiðsla og starvsfólk skulu saman skapa betri og sterkari fyritøkur. Og tað almenna skal ikki bert skapa loysnir fyri borgaran, men skapa loysnir saman við borgarunum. Hetta er ein týðandi partur av demokratisku leiðini, segði hann.
Les meira her


text:
Leinkjan.fo skapar sambond millum føroyskar fyritøkur og føroyingar undir útbúgving. Leinkjan.fo gevur fólki undir útbúgving møguleika at skriva smærri ella størri uppgávur um viðurskifti, sum eru viðkomandi fyri føroyskar fyritøkur. Og við at bjóða fram mentorskipan, har lesandi kunnu søkja um vegleiðara í mun til útbúgving og yrkisleið innan privata vinnulívið.
Luna er føroysk alifyritøka, ið selir laks undir brandinum HiddenFjord. Fyritøkan hevur verið í støðugum vøkstri í nógv ár og er tískíl altíð áhugað í at samstarva við lesandi, sum skriva uppgávur.
Hevur hetta tín áhuga, so ert tú vælkomin at seta teg í samband við Luna.
Kontakt persónur: Óli Hansen
Telefon: 221771
Teldupostur: oli.hansen@hiddenfjord.com
Lagt út: 27. desember 2016
Evni:
Aling og landbúnaður
Framleiðsla og tøkni
Matvørutænasta
Samskifti
Annað


text:
“Nokk er nokk”, segði amerikanski sendiharrin í ST, Nikki Haley, á bráboðaða fundinum í Trygdarráðnum mánadag. Hetta boðar The Independent frá.
“Tíðin er komin at royna allar diplomatiskar møguleikar, áðrenn tað verður ov seint”.
Sambært henni biður Norðurkorea um kríggj við royndarspreingingunum, ið eru farnar fram, og sum mánadag førdu til hernaðarvenjingar í Suðurkorea.
Haley rósti Trygdarráðnum, sum síðsta mánað samtykti harðastu revsitiltøkini ímóti Norðurkorea nakrantíð, og bannaði útflutningi av sjógæti, koli og jarni úr landinum. Hóast hesi revsitiltøk heldur Norðurkorea áfram við royndarspreingingum.
Hon legði tó dent á, at USA ikki ynskir kríggj, men at landið "ikki hevur óavmarkað tol”.
Sunnudagin 3. septembur var fundur í Hvítu Húsunum við amerikanska forsetanum, Donald Trump, verjuráðharranum, James Mattis, og einum bólki av herovastum, har teir samráddust um møguligar hernaðarligar loysnir á kreppuna.


text:
Hetta er so bara mín meining. Men eg dugi ikki at síggja adra loysn enn at bannad øllum draktum. Tvs kvinnur svimja í drakt sum hevur hetta og hatta mál, medan menn svimja í svimjibuksum. Sum nú er, er tad totalt kaos, og tad verdur bara verri og verri sum tídin gongur. Alt annad líka, so er sjarman av svimjingini líkasum farin. Tann sum hevur best drakt vinnur (ja sjálvandi skal venjing og talent til, men um vit takad tveir sum venja tad sama og vid sama talenti, so gerd draktin tann seinasta munin). Um draktirnar ikki hjálpa, so var jú eingin grund til at brúka tær, og tá tad er sagt, so er tad ikki altíd besti svimjarin id vinnur, men tann vid tí bestu draktini. Nei gev mær Popov uttan brillur aftur, og let the best man win!!!
5 thoughts on “Vekk vid øllum draktum”
-
Ja eg dugi í hvussu er at ímynda mær eitt stórt kaos til kappingarnar. Hvør skal halda skil á hvør brúkar hvørja drakt? Og hvussu skula officials, tá tey nú síggja eina drakt, fyrihalda seg. Eg meini, er hatta ein Arena bla bla bla ella ein Arena bla bla ella ein Arena bla, altso har er ómøguligt hjá einum ikki drakt eksperti at halda skil á. Tad er bara eitt at gera og tad er back to basic…!!!